MT Il-Ġurnal Uffiċjali tal-Unjoni Ewropea L 109/44

DEĊIŻJONI TAL-KUMMISSJONI (UE) 2015/658

tat-8 ta' Ottubru 2014

dwar il-miżura ta' għajnuna SA.34947 (2013/C) (ex 2013/N) li r-Renju Unit qed jippjana li jimplimenta bħala Appoġġ għall-Impjant tal-Enerġija Nukleari Hinkley Point C

(notifikata bid-dokument C(2014) 7142)

(Il-verżjoni bl-Ingliż biss hija awtentika)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li sejħet lill-partijiet interessati sabiex jissottomettu l-kummenti tagħhom skont dawk id-dispożizzjonijiet (1), u wara li kkunsidrat il-kummenti tagħhom,

Billi:

1. PROĊEDURA

(1) Wara l-kuntatti ta' qabel in-notifika, ir-Renju Unit innotifika l-miżuri ta' appoġġ għall-impjant tal-enerġija nukleari ġdid Hinkley Point C (“HPC”) fit-22 ta' Ottubru 2013 permezz ta' notifika elettronika, irreġistrata mill-Kummissjoni fl-istess jum.

(2) Fit-18 ta' Diċembru 2013 il-Kummissjoni fetħet investigazzjoni formali dwar il-miżuri nnotifikati, minħabba li hija kellha dubji serji dwar il-kompatibilità tagħhom mar-regoli dwar l-għajnuna mill-Istat.

(3) Id-deċiżjoni tal-Kummissjoni li tibda l-proċedura (“Deċiżjoni ta' Ftuħ”) kienet ippubblikata fis-sit elettroniku tad-Direttorat Ġenerali għall-Kompetizzjoni fil-31 ta' Jannar 2014, u fil-Ġurnal Uffiċjali tal-Unjoni Ewropea fis-7 ta' Marzu 2014. Il-Kummissjoni sejħet lill-partijiet interessati biex jissottomettu l-kummenti tagħhom.

(4) Ir-Renju Unit bagħat il-kummenti tiegħu dwar id-Deċiżjoni ta' Ftuħ fil-31 ta' Jannar 2014.

(5) Il-Kummissjoni rċeviet kummenti dwar dan mill-partijiet interessati. Hija bagħtithom lir-Renju Unit, li ngħata l-opportunità li jagħti r-reazzjonijiet tiegħu; il-kummenti tiegħu waslu fit-13 ta' Ġunju u fl-4 ta' Lulju 2014.

2. DESKRIZZJONI TAL-MIŻURI

2.1. KUNTRATT GĦAD-DIFFERENZA

(6) Il-miżura nnotifikata tikkonsisti, l-ewwel nett, minn Kuntratt għad-Differenza (“CfD”) li jipprovdi appoġġ għad-dħul matul il-fażi operattiva ta' HPC. Ir-Renju Unit fil-bidu kien innotifika Kuntratt ta' Investiment, li kien definit bħala forma bikrija ta' CfD. Minħabba li n-negozjati damu għaddejjin aktar milli mistenni bejn ir-Renju Unit u l-kumpanija li kellha s-sjieda sħiħa tal-benefiċjarju fiż-żmien ta' din id-deċiżjoni, EDF Energy plc (“EDF”), il-Kuntratt ta' Investiment kien sostitwit kompletament b'CfD. EDF hija s-sussidjarja Ingliża tal-kumpanija tal-elettriku Franċiża Electricité de France.

(7) Il-benefiċjarja hija NNB Generation Company Limited (“NNBG”) li fiż-żmien tad-deċiżjoni hija kkontrollata b'mod sħiħ minn EDF. Is-CfD huwa ftehim skont il-liġi privata bejn NNBG u l-Kontroparti tas-CfD, Low Carbon Contracts Company Ltd. Se jiġi ffirmat ftehim separat bejn is-Segretarju tal-Istat u l-azzjonisti ta' NNBG. Dan il-ftehim separat jirrigwarda biss partijiet tat-termini tat-tranżazzjoni, b'mod partikolari dawk relatati ma' avvenimenti potenzjali ta' għeluq u mekkaniżmi tal-kondiviżjoni tal-profitt.

(8) Bis-CfD, NNBG se tirċievi ammont ta' dħul li huwa determinat mit-total tal-prezz tas-suq tal-operaturi li bih tbigħ l-elettriku u pagament għad-differenza li jikkorrispondi għad-differenza bejn il-Prezz tal-Eżerċitar (“SP”) stabbilit minn qabel u l-Prezz ta' Referenza (“RP”) osservat fil-perjodu ta' referenza preċedenti.

(9) Meta l-RP ikun aktar baxx mill-SP, il-Kontroparti tas-CfD se tħallas id-differenza bejn l-SP u l-RP, u b'hekk tassigura li NNBG finalment tirċievi dħul relattivament stabbli, soġġett għall-istrateġija tal-bejgħ tagħha u l-ammont ta' output li tipproduċi. Mill-banda l-oħra, meta l-RP ikun ogħla mill-SP, NNBG se tkun obbligata tħallas id-differenza lill-Kontroparti tas-CfD. Anki f'dan il-każ, għalhekk, NNBG se tirċievi dħul relattivament stabbli.

(10) L-RP huwa l-medja ponderata tal-prezzijiet bl-ingrossa li r-Renju Unit jistabbilixxi għall-operaturi kollha appoġġati mis-CfD. Fil-każ ta' NNBG, l-RP rilevanti huwa l-RP tas-Suq tal-Karga bażika, li japplika għall-operaturi kollha tal-ġenerazzjoni ta' karga bażika. (2)

(11) B'mod partikolari, l-RP tas-Suq tal-Karga bażika fil-preżent huwa ssettjat biex juża d-dejta dwar il-prezzijiet ta' kuljum irrappurtata mil-London Energy Broker's Association (LEBA) u l-iskambju tal-komodità NASDAQ OMX, fir-rigward tal-prezz għax-xiri tal-elettriku staġun (jiġifieri sitt xhur) qabel il-konsenja, jew prezz għall-“istaġun li jmiss”. (3)

(12) L-RP tas-Suq tal-Karga bażika jiġi kkalkulat darba kull staġun, u immedjatament qabel kull staġun, meta tittieħed il-medja aritmetika tal-prezzijiet ta' kuljum għall-istaġun li jmiss ippubblikati kull ġurnata tal-istaġun preċedenti. Din il-medja tiġi ponderata sabiex ikun assigurat li l-volum innegozjat fuq kull indiċi ta' referenza jingħata influwenza proporzjonata.

(13) L-NNBG se tkun obbligata żżomm livell minimu stabbilit minn qabel ta' prestazzjoni iżda mhijiex impenjata li tipproduċi livell ta' output stabbilit minn qabel. B'mod partikolari, l-impjant se jkun mistenni li jopera b'fattur ta' karga ta' 91 fil-mija. Jekk NNBG ma tiksibx dan il-fattur ta' karga, hija impliċitament ma tiksibx il-livell ta' dħul li qiegħda tistenna li tirċievi mill-proġett.

(14) L-NNBG se tirċievi pagamenti tad-differenza bbażati fuq il-produzzjoni imkejla tagħha sa livell massimu ta' produzzjoni (“limitu massimu”), li se jiġi stabbilit fis-CfD. Mhux se jsiru pagamenti għall-produzzjoni mibjugħa fis-suq 'il fuq minn dan il-limitu massimu. L-elettriku prodott minn NNBG se jinbiegħ fis-suq.

2.1.1 Il-funzjonament globali tal-mekkaniżmu tas-CfD.

(15) Is-CfD se jiġi konkluż mal-Kontroparti tas-CfD, jiġifieri entità li għandha tiġi ffinanzjata permezz ta' obbligu statutorju fuq il-fornituri lliċenzjati kollha kollettivament.

(16) Id-dħul fil-kuntratt finali jiddependi fuq id-deċiżjoni ta' investiment finali ta' EDF/NNBG, kif ukoll ftehim dwar l-arranġamenti tal-finanzjament (inklużi l-kundizzjonijiet tal-garanzija fuq id-dejn tal-Gvern tar-Renju Unit), u l-approvazzjonijiet finali tal-partijiet.

(17) Fil-qafas tas-CfD, il-fornituri lliċenzjati huma kollettivament responsabbli għal kwalunkwe obbligu li jirriżulta mill-kuntratt, u l-Kontroparti għall-kuntratt hija responsabbli biss safejn il-fondi jkunu ġew trasferiti lilha minn fornituri lliċenzjati, jew mill-gvern tar-Renju Unit. Kull fornitur ikun responsabbli skont is-sehem tiegħu mis-suq, definit bl-użu mkejjel tal-elettriku. Taħt dan il-qafas, f'każ ta' nuqqas ta' konformità mal-obbligi ta' pagament, is-Segretarju tal-Istat jaħtar kontroparti differenti, jiġbor il-pagamenti mingħand fornituri oħra, jew iħallas lill-ġeneraturi direttament.

(18) Separatament, il-Kontroparti se tafda Aġent għas-Saldu bis-setgħa li jżid id-dħul (jiġifieri s-setgħa li jiġbor pagamenti mingħand il-fornituri) fuq naħa, u l-obbligu li jagħmel pagamenti lil, u jirċievi pagamenti mingħand, l-operaturi tal-ġenerazzjoni fuq in-naħa l-oħra. Il-Gvern tar-Renju Unit beħsiebu jaħtar sussidjarja ta' Elexon (jiġifieri l-korp li fil-preżent jaġixxi bħala aġent għas-saldu fir-Renju Unit, u proprjetà sħiħa tal-Operatur tas-Sistemi tat-Trażmissjoni tar-Renju Unit — “TSO” — il-Grilja Nazzjonali) bħala l-Aġent għas-Saldu.

(19) Il-Kontroparti għall-operatur tal-ġenerazzjoni taħt is-CfD se tkun tista' tieħu d-deċiżjonijiet u teżerċita d-diskrezzjoni, pereżempju billi tiddeċiedi li operatur tal-ġenerazzjoni jkun qiegħed jaqdi l-obbligi tiegħu, jew jeħtieġlu jpoġġja kollateral sabiex jiggarantixxi l-pagamenti tiegħu skont l-iskema, jew jirrinunzja għal ċerti rekwiżiti, skont il-kundizzjonijiet speċifiċi tas-suq. Il-Gvern tar-Renju Unit beħsiebu jipprovdi aktar gwida dwar il-parametri li jistgħu jillimitaw id-diskrezzjoni tal-Kontroparti biex tieħu deċiżjonijiet fir-rigward tal-operat tas-CfD.

(20) Il-Figura 1 tispjega x'inhuma r-rwoli rispettivi għal kull wieħed mill-aġenti previsti fil-funzjonament tas-sistema tas-CfD. Figura 1 Rwoli u responsabbiltajiet fl-operat tas-CfD Test ta 'immaġni DECC Obligation Payments Reporting on Implementation Functions Transfer Settlement function could be carried out on behalf of counterparty body CfD Counterparty Body CfD Payments Eligibility Assessment National Grid Analysis Suppliers Settlement Agent Generators Functions Transfer Sors: L-awtoritajiet tar-Renju Unit.

2.1.2 Termini tal-ftehim dwar is-CfD

(21) Ir-Renju Unit u EDF qablu dwar il-kundizzjonijiet tas-CfD. Dawn il-kundizzjonijiet se jiġu tradotti f'kuntratt f'forma twila qabel l-iffirmar finali tal-ftehim u d-Deċiżjoni ta' Investiment Finali minn EDF.

(22) Ħafna mill-kundizzjonijiet maqbula jirriflettu dawk tas-CfD għal teknoloġiji oħra, u b'mod partikolari t-teknoloġiji tal-enerġija rinnovabbli. Dawn il-kundizzjonijiet huma pubbliċi (4). Kundizzjonijiet oħra huma speċifiċi għas-CfD għal HPC.

(23) Skont il-kundizzjonijiet maqbula, l-SP se jiġi stabbilit għal GBP 92,50 kull MWh bil-prezzijiet nominali tal-2012. Jekk tittieħed deċiżjoni ta' investiment sabiex jinbena l-impjant tal-enerġija nukleari ġdid Sizewell C, bl-użu tal-istess disinn u konċessjoni għall-opportunità li jiġu kondiviżi xi spejjeż għar-reatturi ta' HPC, l-SP se jinbidel għal GBP 89,50 għal kull MWh, mill-ġdid f'termini nominali tal-2012.

(24) L-SP se jkun indiċjat b'mod sħiħ skont l-Indiċi tal-Prezzijiet għall-Konsumatur (“CPI”), kif isir għal CfDs oħra. L-aġġustament tas-CPI se jkun annwali b'data bażi ta' Novembru 2011. Kull sena, l-SP se jiġi aġġustat fl-ewwel jum tal-Istaġun b'referenza għall-aħħar Indiċi CPI disponibbli, kif ippubblikat mill-Uffiċċju tal-Istatistika Nazzjonali (ONS) għal Frar.

(25) It-tul tas-CfD se jkollu bħala l-aħħar data sabiex jidħol fis-seħħ il-Perjodu ta' Kummissjonar fil-Mira għal kull reattur, li hija […] (*) snin mid-Data fil-Mira maqbula għall-Kummissjonar. Wara din id-data, it-terminu tas-CfD se jibda jgħodd irrispettivament minn jekk l-impjant ikunx operattiv jew le.

(26) Id-data ta' skadenza permessa għat-tlestija hija […] anniversarju tal-aħħar jum tal-Perjodu ta' Kummissjonar fil-Mira għat-tieni reattur. Jekk l-ebda reattur ma jkun ġie kkummissjonat fi jew qabel l-aħħar data permessa għat-tlestija, il-Kontroparti tas-CfD tista' tittermina l-kuntratt. Id-data ta' skadenza għat-tlestija tista' tiġi estiża minħabba forza maġġuri jew diffikultajiet ta' konnessjoni.

(27) Se jkun hemm żewġ mekkaniżmi ta' “kondiviżjoni tal-profitt”. L-ewwel wieħed se jkun fuq l-ispejjeż tal-kostruzzjoni (5) u jistipula li: i. L-ewwel […] mill-profitt tal-kostruzzjoni (valur nominali) se jiġi kondiviż fuq bażi ta' 50:50, b'50 fil-mija tal-profitt imur għand il-Kontroparti tas-CfD u 50 fil-mija għand NNBG; u ii. Kwalunkwe profitt mill-kostruzzjoni li jaqbeż […] (valur nominali) jiġi kondiviż fuq bażi ta' 75:25, b'75 fil-mija tal-profitt imur għand il-Kontroparti tas-CfD u 25 fil-mija għand NNBG.

(28) It-tieni arranġament għall-kondiviżjoni tal-profitt huwa fuq ir-rata tar-redditu azzjonarju. Kienu stabbiliti żewġ limiti (5):

(29) L-ewwel limitu stabbilit fil-livell tal-IRR azzjonarju previst, prodott fiż-żmien ta' din id-deċiżjoni bl-aħħar Mudell Finanzjarju, (6) jew 11,4 fil-mija fuq bażi tal-ekwità impenjata u f'termini nominali. Kwalunkwe profitt lil hinn minn dan il-livell jiġi kondiviż mill-Kontroparti tas-CfD għal 30 fil-mija u minn NNBG għal 70 fil-mija.

(30) It-tieni limitu stabbilit fl-ogħla wieħed bejn 13,5 fil-mija f'termini nominali jew 11,5 f'termini reali (CPI deflatat), abbażi tal-istess mudell bħal fil-punt a aktar 'il fuq. 'Il fuq minn dan il-limitu, kwalunkwe profitt jiġi kondiviż mill-Kontroparti tas-CfD għal 60 fil-mija u minn NNBG għal 40 fil-mija.

(31) Se jkun hemm żewġ dati għar-reviżjoni tal-ispejjeż operatorji L-ewwel waħda se tkun 15-il sena wara, u t-tieni se tkun 25 sena wara, id-data tal-bidu tal-ewwel reattur. Ir-reviżjoni tal-ispejjeż operatorji jipprovdi mod kif jiġu mitigati r-riskji fit-tul tal-ispejjeż għaż-żewġ naħat u se jwassal għal bidliet fl-SP fiż-żewġ direzzjonijiet. Il-mekkaniżmu jippermetti żieda jew tnaqqis tal-SP fuq il-bażi tal-ispejjeż effettivi magħrufa u previżjonijiet riveduti tal-ispejjeż futuri għall-entrati tal-linji tal-ispejjeż operattivi li ġejjin, f'kull każ kompletament u esklussivament kif meħtieġ għall-operazzjoni kontinwa tal-faċilità ta' ġenerazzjoni: a. Ir-riforniment fl-ewwel stadju tal-fjuwil nukleari; b. L-assigurazzjoni; c. It-tariffi tal-ONR; d. Ir-rati tan-negozju; e. Ċerti imposti fuq it-trażmissjoni; f. Bidliet fl-ispejjeż tal-Iskart ta' Livell Intermedju (ILW)/rimi ta' fjuwil użat minħabba bidliet fil-prezz tat-trasferiment tal-iskart skont il-kuntratt għat-trasferiment tal-iskart; g. Bidliet fl-ispejjeż tal-immaniġġjar tal-fjuwil użat u tad-dekummissjonar; h. L-ispejjeż tal-Operat u l-Manutenzjoni; i. Ir-rinnovamenti u l-ispejjeż operatorji fi flus kontanti mniżżla bħala spejjeż permezz tar-rapport tal-introjtu tal-Ġeneratur skont l-IFRS u n-nefqa kapitali kollha magħmula.

(32) Kwalunkwe spiża fir-rigward ta' kwistjonijiet relatati mad-disinn, l-operat għajr skont standard raġonevoli u prudenti, id-disponibbiltà jew il-kapaċità tal-faċilità tal-ġenerazzjoni, nefqa kapitali mhux għall-manutenzjoni, in-nefqa fuq struttura ġdida (mhux fi ħdan bini eżistenti), il-finanzjament, u ċerti spejjeż għat-trasferiment tal-iskart, se jkunu esklużi mir-reviżjoni.

(33) L-estimi riveduti tal-ispejjeż li se jintużaw fir-reviżjoni tal-ispejjeż operatorji se jkunu bbażati fuq rapport ippreparat minn NNBG u maqbul mill-Kontroparti tas-CfD, waqt li jittieħdu inkonsiderazzjoni l-spejjeż referenzjarji meħuda minn impjanti tal-enerġija nukleari oħra li jużaw teknoloġija EPR u impjanti tal-enerġija nukleari oħra li jużaw teknoloġija ta' reatturi bl-ilma taħt pressjoni fl-Amerika ta' Fuq u fl-UE, f'kull każ joperaw skont standard raġonevoli u prudenti. L-aġġustament tal-SP se jiġi kkalkulat b'referenza għan-nofs ta' fuq tal-ispejjeż referenzjarji.

(34) L-SP se jitnaqqas (jew somma f'daqqa jew sensiela ta' pagamenti annwali magħmula lill-Kontroparti tas-CfD) biex jirrifletti l-bidliet fl-ammont ta' taxxa pagabbli minn NNBG f'ċirkustanzi relatati mal-finanzjament tal-azzjonisti u l-istrutturar tat-taxxa ta' NNBG. Ma hija se tkun permessal-ebda żieda f'dan ir-rigward.

(35) Se jkun hemm aġġustament ta' darba previst fl-SP għar-Rati Kummerċjali wara r-rivalutazzjoni uffiċjali mill-Uffiċċju tal-Valwazzjoni wara li jibdew l-operazzjonijiet tal-impjant. Bidliet sussegwenti fir-Rati Kummerċjali se jseħħu permezz tar-reviżjoni tal-ispejjeż operatorji.

(36) Minbarra l-għoti tal-informazzjoni previst fit-termini ġeneriċi standard tas-CfD, NNBG se tkun meħtieġa li tipprovdi ċerti garanziji fir-rigward tal-informazzjoni kontenuta fid-dejta u l-mudelli pprovduti lill-Gvern tar-Renju Unit rigward l-ispejjeż tal-proġett. Il-kuntratt se jagħmel provvediment għall-użu ta' Mudell Finanzjarju maqbul sabiex jiġu ddeterminati d-diversi aġġustamenti fl-SP u aġġustamenti oħra meħtieġa mit-termini tiegħu.

(37) NNBG se tkun protetta u tista' tirkupra xi spejjeż għal Bidliet li Jikkwalifikaw fil-Liġi — Qualifying Changes in Law (“QCIL”).

(38) QCIL hija Bidla Diskriminatorja fil-Liġi, Bidla Speċifika fil-Liġi, Bidla Fiskali Speċifika fil-Liġi, Bidla Oħra fil-Liġi, jew Bidla fil-Bażi Regolatorja, li f'kull każ ma tkunx prevedibbli.

(39) Bidla Diskriminatorja fil-Liġi hija bidla fil-liġi li t-termini tagħha japplikaw speċifikament (u mhux sempliċement indirettament jew bħala konsegwenza jew minħabba l-effett sproporzjonat ta' kwalunkwe Bidla fil-Liġi li tkun ta' applikazzjoni ġenerali) għall-proġett, il-faċilità tal-ġenerazzjoni jew għal NNBG, iżda mhux mod ieħor.

(40) Bidla Speċifika fil-Liġi hija bidla fil-liġi li t-termini tagħha japplikaw speċifikament (u mhux sempliċement indirettament jew bħala konsegwenza jew minħabba l-effett sproporzjonat ta' kwalunkwe Bidla fil-Liġi li tkun ta' applikazzjoni ġenerali) għal faċilitajiet ta' ġenerazzjoni nukleari, jew faċilitajiet ta' ġenerazzjoni soġġetti għal CfD.

(41) Bidla Fiskali Speċifika fil-Liġi hija (a) bidla fit-taxxa, jew taxxa ġdida imposta fuq l-uranju; jew (ii) bidla fil-liġi jew prattika tal-HMRC li twassal biex it-trattament fiskali ta' NNBG ikun anqas favorevoli minn dak stabbilit f'ċerti approvazzjonijiet fiskali speċifiċi mill-HMRC.

(42) Bidla fil-Bażi Regolatorja hija meta (i) l-ONR (jew regolatur suċċessur) ma jibqax jirregola l-faċilità tal-ġenerazzjoni permezz ta' valutazzjoni dwar jekk is-sagrifiċċju meħtieġ għat-tnaqqis tar-riskju jkunx sproporzjonat iżżejjed għall-benefiċċju li jista' jinkiseb; jew (ii) l-Aġenzija għall-Ambjent rilevanti (jew regolatur suċċessur) ma tibqax tivvaluta opzjoni għat-tnaqqis tar-riskju fir-rigward tal-faċilità tal-ġenerazzjoni bħala riskju ambjentali aċċettabbli b'referenza għal jekk l-ispejjeż tal-implimentazzjoni jkunux sproporzjonati għall-benefiċċju ambjentali li toħloq.

(43) Il-kumpens fir-rigward tal-QCILs se jkun pagabbli biss ladarba l-ammont aggregat tal-pretensjonijiet kollha tal-QCIL jaqbeż GBP 50 miljun f'termini nominali u indiċizzati tal-2012. Mhux se jkunu permessi rkupri doppji. L-SP se jiġi aġġustat darba biss għal kwalunkwe QCIL partikolari matul it-terminu li jifdal tal-kuntratt, billi jintuża l-Mudell Finanzjarju maqbul, jew billi jiġi kkalkulat il-valur nett preżenti tal-aġġustament meħtieġ.

(44) Soġġett għal kundizzjonijiet, NNBG se tirċievi kumpens fil-każ ta' għeluq “politiku” ta' HPC (minn awtorità kompetenti tar-Renju Unit, tal-UE jew internazzjonali) ħlief jekk mhux għal ċerti raġunijiet li jinkludu s-saħħa, is-sikurezza nukleari, is-sigurtà, l-ambjent, it-trasport nukleari jew salvagwardji nukleari (Avveniment ta' Għeluq li Jikkwalifika).

(45) Il-kumpens se jkun disponibbli wkoll jekk il-faċilità tal-ġenerazzjoni tingħalaq minħabba ċirkustanzi ta' assigurazzjoni ta' responsabbiltà nukleari ta' parti terza għaliex il-Gvern tar-Renju Unit ma approvax arranġamenti alternattivi tal-assigurazzjoni proposti mill-Ġeneratur meta l-Gvern tar-Renju Unit raġonevolment kellu jagħmel dan u billi ma hemmx opzjonijiet ta' assigurazzjoni approvati oħra miftuħa għall-Ġeneratur.

(46) Il-protezzjonijiet għal Avveniment ta' Għeluq li Jikkwalifika jinkludu d-dritt li NNBG tiġi trasferita lill-Gvern tar-Renju Unit (u li l-Gvern tar-Renju Unit jitlob it-trasferiment) flimkien mal-pagament tal-kumpens mill-Kontroparti tas-CfD jew il-Gvern tar-Renju Unit.

(47) L-avvenimenti ta' terminazzjoni japplikaw biss għal NNBG. Hija l-Kontroparti tas-CfD li tiddeċiedi jekk titterminax il-kuntratt meta jseħħ avveniment ta' terminazzjoni maturat.

2.2 GARANZIJA TA' KREDITU

(48) Il-proġett ta' HPC, u NNBG b'mod partikolari, mhux biss se jibbenefika mis-CfD iżda wkoll minn Garanzija ta' Kreditu mill-Istat fuq id-dejn li joħroġ (il-“Garanzija ta' Kreditu”).

(49) Il-bonds li se jinħarġu se jkunu appoġġati bil-Garanzija ta' Kreditu. Din tal-aħħar tista' titqies bħala kuntratt ta' assigurazzjoni, li jiggarantixxi l-ħlas f'waqtu tas-somma kapitali u l-imgħax tad-dejn kwalifikattiv, li jista' jlaħħaq sa 17-il biljun lira Ingliża. (7)

(50) Il-Garanzija ta' Kreditu se tiġi pprovduta mill-Infrastructure UK (“IUK”), Taqsima fi ħdan it-Teżor tar-Renju Unit li tissorvelja l-amministrazzjoni tal-iskema ta' Garanziji tar-Renju Unit. Il-Garanzija ta' Kreditu hija pjattaforma tad-dejn għal approċċ kummerċjali globali għall-finanzjament fit-tul ta' HPC.

(51) L-IUK tqis li dik it-tranżazzjoni ġiet strutturata b'mod li jiġġustifika klassifikazzjoni f'kategorija ta' riskju ekwivalenti għal BB+/Ba1 għall-HPC. It-tariffa tal-Garanzija se jkollha livell ta' 295 punti bażi.

(52) F'din l-iskema, il-Bonds li għandhom jinħarġu bħala parti mill-istruttura ta' finanzjament se jkunu appoġġati b'garanzija li għandha tinħareġ mil-Lords Commissioners tat-Teżor tar-Renju Unit (il-Garanti). Hija inkluża wkoll selfa tranżitorja għall-kostruzzjoni li għandha tiġi pprovduta mill-banek kummerċjali (u mhux garantita taħt l-Iskema ta' Garanziji tar-Renju Unit). Il-bqija tal-kapital impenjat għat-tranżazzjoni se jiġi pprovdut mill-azzjonisti. Sorsi oħra ta' kapital jistgħu jiġu miżjuda mal-istruttura finanzjarja bil-kunsens tal-Garanti.

(53) Is-sorsi ta' finanzjament fiż-żmien tad-deċiżjoni huma ppjanati kif ġej: a. Ekwità Bażi ta' GBP […] b. Ekwità Kontinġenti ta' GBP […] c. Faċilità Tranżitorja għall-Kostruzzjoni sa GBP […] d. Bonds għal GBP […]

(54) L-istruttura tal-finanzjament hija stabbilita b'mod li l-Ekwità Bażi ssofri telfa totali qabel mal-Bonds isofru xi telf. L-Ekwità Kontinġenti tipprovdi konfort addizzjonali li d-data li fiha l-Garanti jkun issodisfat li, fost affarijiet oħra, HPC tkun ġiet ikkummissjonata u tkun operattiva u li fiha r-riservi meħtieġa kollha jkunu ffinanzjati b'mod sħiħ, se sseħħ (“ikkompletar finanzjarju”).

(55) L-obbligi tal-azzjonisti fir-rigward tal-Ekwità se jiġu stabbiliti fi ftehim dwar il-kontribuzzjoni għall-ekwità li għalih il-Garanti se jkun ukoll parti sabiex jirċievi impenji rigward il-provvediment tal-Ekwità.

(56) Sabiex ikun assigurat li l-Ekwità tipprovdi l-karatteristiċi ta' assorbiment tat-telf deskritti aktar 'il fuq, jekk iseħħ avveniment ta' inadempjenza, il-partijiet stabbilixxew żewġ kundizzjonijiet (il-Kundizzjoni Bażi (8) u l-Kundizzjoni ta' Falliment tal-FFS (9)) li jippermettu li l-Garanti jitlob li l-Ekwità Bażi tkun aċċellerata, jew rispettivament, li l-Ekwità Kontinġenti tkun aċċellerata, jiġifieri tiġi pprovduta u applikata immedjatament biex jiġu rilaxxati l-Bonds u l-ammonti dovuti lill-Garanti. Din il-kombinazzjoni ta' provvedimenti hija maħsuba sabiex tassigura li l-Azzjonisti u mhux il-Garanti jżommu l-iskopertura prinċipali għall-vijabilità tat-teknoloġija tal-EPR sakemm ikun hemm evidenza oġġettiva għal kunfidenza permezz tas-suċċess ta' proġetti preċedenti bħal Flamanville 3 u Taishan 1.

(57) Matul il-perjodu sakemm tintlaħaq il-Kundizzjoni tal-Każ ta' Bażi, hemm limitu massimu fuq l-ammont ta' dejn li jinġibed li huwa l-minimu ta': il-limitu massimu fil-mira tad-dejn għall-mira rilevanti tal-proġett u […] fil-mija tal-Ekwità Bażi, li titnaqqas minnha l-ekwità tal-iżvilupp, jiġifieri GBP […] biljun.Tabella 1 turi eżempju prattiku dwar il-karatteristiċi ta' assorbiment tat-telf tal-Ekwità: Tabella 1 Profil tal-Prelevament bħala Każ ta' Bażi u Kundizzjoni Bażi Mhux Milħuqa Sors: Is-sottomissjoni tal-IUK tat-12 ta' Settembru 2014 Base Case Drawdown Profile GBP bilion Total Commited Development Equity 2015 2016 2017 2018 2019 2020 2021 2022 2023 2024 Cashflow Base Equity 9,23 1,69 — — — — — — 2,10 2,52 2,09 0,83 Contingent Equity 8,00 N/A — — — — — — — — — — Bonds 16,00 N/A 1,50 1,95 2,40 2,90 3,35 2,65 1,25 — — — Balance Sheet Base Equity 1,69 1,69 1,69 1,69 1,69 1,69 3,79 6,31 8,39 9,23 Contingent Equity — — — — — — — — — — Bonds 1,50 3,45 5,85 8,75 12,10 14,75 16,00 16,00 16,00 16,00 Memo item Undrawn Base Equity 7,53 7,53 7,53 7,53 7,53 7,53 5,43 2,92 0,83 — Undrawn Committed Equity 15,53 15,53 15,53 15,53 15,53 15,53 13,43 10,92 8,83 8,00 Source: UK Base Case

Base Case Condition Not Met (by 31 December 2020) Total Development Equity 2015 2016 2017 2018 2019 2020 Cashflow Base Equity 1,69 1,69 — — — — — — Contingent Equity 7,97 N/A — — — 1,97 3,35 2,65 Bonds 6,87 N/A 1,50 1,95 2,40 2,90 — — Balance Sheet Base Equity 1,69 1,69 1,69 1,69 1,69 1,69 Contingent Equity — — — 1,97 5,32 7,97 Bonds 1,50 3,45 5,85 6,78 6,78 6,78 Memo item Undrawn Base Equity 7,53 7,53 7,53 7,53 7,53 7,53 Cumulative Cap on Debt 1,50 3,43 5,85 6,78 6,78 6,78 Source: UK Base Case

(58) Wara li tiġi ssodisfata l-Kundizzjoni Bażi, il-protezzjoni prinċipali tal-Garanti matul il-perjodu tal-kostruzzjoni hija l-kwantifikazzjoni tal-Ekwità Kontinġenti, li tista' tinġibed sabiex jintlaħqu l-ispejjeż żejda flimkien mal-miri tal-proġett li jillimitaw l-ammont ta' dejn fi kwalunkwe perjodu.

(59) L-impenji tal-azzjonisti fir-rigward tal-Ekwità Bażi u l-Ekwità Kontinġenti se jkunu appoġġati b'mod sħiħ bi kreditu permezz ta' strumenti li jinkludu, iżda li mhumiex limitati għal, garanziji mill-kumpaniji prinċipali, ittri ta' kreditu jew appoġġ ieħor ta' kreditu, li huma aċċettabbli għall-Garanti.

(60) L-azzjonisti se jingħataw garanzija (10) fissa u/jew (11) varjabbli (12), li tinkludi imposta varjabbli kwalifikattiva (13), fuq l-assi, il-proprjetajiet u l-impriżi kollha tagħhom sabiex tappoġġa l-obbligi tagħhom lejn NNBG u l-obbligi ta' NNBG. NNBG u l-emittent tal-Bonds, kumpanija inkorporata ġdida bi skop speċjali, it-tnejn se jagħtu garanzija fissa u/jew varjabbli komprensiva, inkluża imposta varjabbli kwalifikattiva, fuq l-assi, il-proprjetajiet u l-impriżi tagħhom kollha sabiex jappoġġaw l-obbligi tagħhom. Il-garanzija se tkun appoġġata bi ftehimiet diretti mal-partijiet kontraenti fir-rigward ta' ċerti kuntratti importanti.

(61) Minħabba n-natura speċjali tat-tranżazzjoni u l-importanza kbira tas-sigurtà, l-infurzar tal-garanzija se jikkunsidra l-kunsens tar-regolatur tas-sigurtà tar-Renju Unit u l-fatt li d-disponiment jista' jsir biss lil entità li għandha jew li se jkollha liċenzja ta' sit nukleari għas-sit ta' HPC.

(62) Il-garanziji mogħtija mill-azzjonisti, NNBG u l-emittent huma maħsuba sabiex jassiguraw li l-partijiet assigurati (14): (i) ikollhom prijorità massima fuq il-pretensjonijiet ta' kredituri mhux assigurati tad-debitur rilevanti f'każ ta' insolvenza ta' dak id-debitur; (ii) jżommu l-possibbiltà li l-partijiet assigurati jiddisponu mill-assi garantiti u japplikaw ir-rikavat ta' tali bejgħ għas-sodisfazzjon tal-obbligi garantiti pendenti, jekk dan jirrappreżenta l-aħjar mod biex jiġu massimizzati l-irkupri u (iii) jeżerċitaw kontroll massimu fil-każ tal-insolvenza ta' xi wieħed mill-garanti u jiksbu l-iskop ta' ġestjoni tal-garanzija permezz tal-ħatra ta' riċevent amministrattiv fuq in-negozju u l-assi tad-debitur rilevanti.

(63) Il-Bonds se jkunu obbligi mhux assigurati tal-emittent u mhuma se jaqsmu fl-ebda garanzija li għandha tingħata mill-emittent jew xi membru ieħor tal-grupp korporattiv ta' HPC.

(64) F'termini ta' gradazzjoni tal-kredituri, ir-rikavat mill-infurzar tal-garanzija mogħtija minn NNBC, fil-prattika se jiġi applikat fl-ordni ta' prijorità li ġej: (1) Il-kredituri preferiti bil-liġi. (2) L-ispejjeż tal-infurzar (jiġifieri l-ispejjeż tat-trustees tal-garanzija u kwalunkwe persuna nominata għall-insolvenza). (3) Il-Kredituri ta' FDP (15). (4) Il-fornituri tal-faċilità tranżitorja għall-kostruzzjoni. (5) Il-Bonds u l-Garanti. (6) Il-kredituri mhux assigurati ta' NNBG. (7) L-azzjonisti ta' NNBG.

(65) Din l-ordni ta' prijorità fir-rikavati mill-infurzar ma tistax tinbidel mingħajr il-kunsens tal-Garanti.

(66) Il-finanzjament tat-tranżazzjoni huwa maqsum f'fażijiet b'referenza għall-kisba tal-miri fir-realizzazzjoni tal-proġett.

(67) Fil-perjodu wara d-data li fiha jkunu nħarġu l-ammonti massimi ta' Bonds (għajr Bond SZC), l-Ekwità Bażi se tiġi pprovduta skont skeda, bl-Ekwità Kontinġenti tissodisfa kwalunkwe spiża eċċessiva meta mqabbel ma' dik l-iskeda.

(68) Mhumiex permessi dividendi lill-azzjonisti qabel l-ikkompletar finanzjarju.

(69) L-awtoritajiet tar-Renju Unit jargumentaw li wara l-ikkompletar finanzjarju, il-Garanzija ta' Kreditu tkompli tiġi protetta b'bosta mitiganti strutturali u bbażati fuq patti, inklużi restrizzjonijiet sinifikanti fuq meta jistgħu jitħallsu d-dividendi u riżerva għas-servizzjar tad-dejn ta' […] xhur (li tista' tiġi ffinanzjata bi flus kontanti, ittri ta' kreditu pendenti jew garanziji aċċettabbli) li jistgħu jammontaw għal GBP […] biljun. Allegatament, l-istandard tas-suq fil-finanzjament ta' proġett huwa riżerva għas-servizzjar tad-dejn ta' 6 xhur.

(70) Sejħa fuq il-Garanzija ta' Kreditu wara l-ikkompletar finanzjarju suppost tinqala' biss jekk: (a) ikun hemm devjazzjoni materjali ħafna fil-prestazzjoni operattiva u konsegwentement tnaqqis fil-fluss tal-flus disponibbli għas-servizzjar tad-dejn minn dak mistenni; u (b) din id-devjazzjoni teżawrixxi r-riżerva sostanzjali għas-servizzjar tad-dejn prevista fl-istruttura u msemmija aktar 'il fuq.

(71) Jekk ir-riżerva għas-servizzjar tad-dejn tintuża (sa kwalunkwe livell), din trid tiġi rifornita b'mod sħiħ qabel ma jkun jista' jsir kwalunkwe pagament ta' dividendi.

(72) L-awtoritajiet tar-Renju Unit jaqblu li minħabba l-firxa ta' protezzjonijiet strutturali kontra l-inadempjenza u l-preżenza ta' avvenimenti ta' skattar u rimedji potenzjali qabel inadempjenza, il-ħtieġa ta' infurzar għandha sseħħ f'ċirkustanzi limitati u mhux probabbli. Madankollu, jekk ikun meħtieġ infurzar, iċ-ċirkustanzi probabbli jkunu serji u mhux mistennija, u għalhekk azzjoni ta' infurzar fissa ma tkunx adattata. L-IUK ħasset li hija teħtieġ flessibbiltà sabiex tikkunsidra l-opzjonijiet tagħha fid-dawl tal-avvenimenti hekk kif iseħħu sabiex tkun tista' tipproteġi aħjar l-interessi tagħha. Għalhekk, l-IUK għażlet li jkollha ġabra massima u flessibbli ta' opzjonijiet ta' infurzar flimkien ma' diskrezzjoni sabiex tistabbilixxi l-aktar mod xieraq ta' infurzar fil-ħin rilevanti.

(73) Il-Kummissjoni ngħatat, għall-valutazzjoni, il-kap tat-termini finanzjarji maqbula sal-lum fir-rigward tal-finanzjament tal-proġett ta' HPC. Dawn jinkludu l-qbil tal-partijiet dwar it-termini u l-kundizzjonijiet ewlenin tad-dokumenti tal-finanzjament, mingħajr mal-abbozzi legali fil-forma finali ma kienu disponibbli mid-data ta' din id-Deċiżjoni. L-awtoritajiet tar-Renju Unit iddikjaraw li l-bqija tat-termini u l-kundizzjonijiet kif ukoll id-dokumenti finali dwar il-finanzjament se jkun fihom klawsoli standard li kwalunkwe investitur ifittex għal proġett simili. Billi l-Kummissjoni ma kellhiex l-opportunità li tivverifika dan, jekk id-dokumenti finali jemendaw fi kwalunkwe aspett il-miżura kif ippreżentata bħalissa lill-Kummissjoni, dawn iridu jiġu nnotifikati mill-awtoritajiet tar-Renju Unit lill-Kummissjoni.

2.3 IL-FTEHIM TAS-SEGRETARJU TAL-ISTAT

(74) Is-CfD jipprevedi li l-investituri ta' NNGB se jkollhom id-dritt għal kumpens jekk il-Gvern tar-Renju Unit jiddeċiedi li jagħlaq HPC għal raġunijiet politiċi (u mhux minħabba tħassib dwar is-saħħa, is-sikurezza, is-sigurtà, l-ambjent, it-trasport jew is-salvagwardji). Dawn il-pagamenti jkunu ffinanzjati bl-istess mod li jiġu ffinanzjati l-pagamenti bis-CfDs (jiġifieri permezz tal-imposta fuq il-fornituri). Is-CfD se jkun akkumpanjat minn Ftehim tas-Segretarju tal-Istat li għandu jiġi konkluż bejn is-Segretarju tal-Istat u l-investituri f'NNBG.

(75) Il-ftehim jipprevedi li jekk, wara għeluq politiku, il-Korp tal-Kontroparti jsir inadempjenti fuq il-pagamenti ta' kumpens lill-investituri ta' NNBG, is-Segretarju tal-Istat iħallas il-kumpens miftiehem lill-investituri. Il-ftehim ma jipprevedi l-ebda pagament ta' kumpens addizzjonali lil NNGB jew lill-investituri tagħha.

3. IL-KUMMENTI MILL-PARTIJIET INTERESSATI

(76) Il-Kummissjoni rċeviet numru kbir ħafna ta' tweġibiet matul il-konsultazzjoni dwar id-Deċiżjoni ta' Ftuħ, li damet għaddejja sas-7 ta' April 2014. Jekk jogħġbok ara hawn isfel deskrizzjoni tal-kummenti rilevanti għall-valutazzjoni tal-għajnuna mill-Istat.

(77) Il-kummenti mill-partijiet interessati se jiġu indirizzati fil-partijiet rilevanti tal-valutazzjoni mingħajr ma ssir referenza speċifika għall-kumment speċifiku.

(78) Minħabba n-numru ta' tweġibiet, dawn se jiġu deskritti billi jinġabru flimkien skont is-suġġett.

3.1 KUMMENTI LI WASLU DWAR IL-MIŻURI BĦALA SERVIZZ TA' INTERESS EKONOMIKU ĠENERALI

(79) Wieħed mir-rispondenti kien tal-istess fehma tal-gvern tar-Renju Unit, li fil-miżuri ma kienet involuta l-ebda għajnuna mill-Istat, filwaqt li kkwota l-evidenza pprovduta mir-Renju Unit biex isostni l-valutazzjoni tiegħu tas-SIEĠ.

(80) Waħda mill-partijiet argumentat li l-HPC tagħti SIEĠ minħabba li tipprovdi PSO sabiex tassigura li d-domanda għall-enerġija tintlaħaq fi żmien qasir, medju u twil, u li l-proġett qiegħed jitwettaq b'mod ċar u trasparenti, li ma jwassalx għal vantaġġ ekonomiku għal xi waħda mill-kumpaniji parteċipanti. HPC ittejjeb ukoll is-sigurtà tal-provvista, billi tnaqqas id-dipendenza fuq il-fjuwils impurtati u tnaqqas l-użu tal-fjuwils fossili.

(81) Fost il-partijiet li ma jaqblux mal-opinjoni tar-Renju Unit li l-miżura ma tinvolvix għajnuna mill-Istat, wieħed mir-rispondenti osserva li l-miżura ma tikkonformax mal-kriterji ta' Altmark, minħabba li s-CfD jirrappreżenta biss il-kumpens għat-twettiq ta' Servizz ta' Interess Ekonomiku Ġenerali (“SIEĠ”).

(82) Diversi rispondenti osservaw li l-ebda kumpanija oħra ma setgħet titfa' l-offerti għall-proġett.

(83) Diversi partijiet argumentaw li l-miżura nnotifikata ma taqax taħt il-qafas tal-UE għas-SIEĠ, billi r-Renju Unit naqas milli jiddefinixxi b'mod ċar l-obbligu ta' servizz pubbliku (“OSP”) li għalih kien se jagħti kumpens, u ma kkonformax mal-kundizzjonijiet għall-affidament tal-missjoni ta' servizz pubbliku, kif stabbiliti fl-Artikolu 3(2) tad-Direttiva 2009/72/KE tal-Parlament Ewropew u tal-Kunsill (16).

(84) Diversi partijiet ikkummentaw li l-miżuri ta' għajnuna mhumiex kompatibbli mal-kriterji ta' Altmark, li bihom il-ġenerazzjoni tal-elettriku hija attività ekonomika standard u għalhekk l-enerġija nukleari għandha tikkompeti ma' sorsi oħra tal-elettriku f'suq intern tal-elettriku liberalizzat; il-miżura ma għandhiex objettiv ta' interess komuni; jidher li ma hemm l-ebda kriterju oġġettiv biex jiġġustifika d-durata ta' 35 sena; hija tittratta b'mod differenti l-enerġija nukleari u s-sorsi ta' enerġija rinnovabbli; hija bbażata fuq parametri mhux magħrufa u hemm nuqqas ta' analiżi tal-ispejjeż imqabbla mal-benefiċċji. Barra minn hekk, il-fatt li l-enerġija nukleari tista' tipproduċi biss karga bażika ta' elettriku jagħmilha impossibbli għaliha biex tkun SIEĠ. Fl-aħħar nett, il-potenzjal għal kumpens eċċessiv ikun sostanzjali.

3.2 KUMMENTI RIĊEVUTI DWAR L-EŻISTENZA TA' GĦAJNUNA

(85) Diversi rispondenti argumentaw li l-miżuri jikkostitwixxu għajnuna mill-Istat billi jinvolvu ftehimiet bilaterali bejn l-Istat u kumpanija; il-pagamenti huma mmirati speċifikament għall-objettiv li tiġi ġġenerata l-enerġija nukleari; il-baġit tal-Istat huwa involut direttament fil-pagamenti; u l-kuntratt jipprovdi appoġġ u kundizzjonijiet speċjali għall-enerġija nukleari, li jaqbeż kwalunkwe appoġġ għas-sorsi ta' enerġija rinnovabbli.

(86) Wieħed mir-rispondenti osserva li ċ-ċaqliqa għal limitu massimu fuq il-Prezz tat-Trasferiment tal-Iskart, minn “għal kull unità” ta' pagament għall-iskart, se tinvolvi għajnuna u aktar sussidju għall-operaturi nukleari ġodda.

3.3 KUMMENTI RIĊEVUTI DWAR L-OBJETTIVI TA' INTERESS KOMUNI, IL-FALLIMENTI TAS-SUQ U L-ĦTIEĠA TA' INTERVENT TAL-ISTAT

(87) Fost it-tweġibiet pożittivi, wieħed mir-rispondenti osserva li l-enerġija nukleari tista' tkun kontributur ewlieni għall-produzzjoni ta' elettriku b'emissjonijiet baxxi ta' karbonju u tista' tgħin għad-diversifikazzjoni tas-settur tal-ġenerazzjoni tal-elettriku. Huwa kkummenta wkoll li filwaqt li mhijiex kapaċi tipprovdi l-kapaċità addizzjonali kollha meħtieġa matul l-għexieren ta' snin li ġejjin fir-Renju Unit, hija probabbli li jkollha rwol kritiku fis-sostituzzjoni tal-kapaċità nukleari li se tispiċċa u biex tissodisfa d-domanda futura.

(88) Diversi rispondenti argumentaw li r-Renju Unit qiegħed f'pożizzjoni differenti minn Stati Membri oħra tal-UE, billi huwa gżira u għandu potenzjal aktar limitat għall-interkonnetturi. Kwalunkwe tqabbil mal-Finlandja jew Franza ma jkunx adattat minħabba l-istruttura tas-suq konsiderevolment differenti tagħhom u l-preżenza, f'dawk l-Istati Membri, ta' ftehimiet ekonomiċi fit-tul sabiex jappoġġaw il-kostruzzjoni ta' impjanti nukleari. Barra minn hekk, ir-Renju Unit ma jkunx kapaċi jimmaniġġja l-intermittenza tas-sorsi ta' enerġija rinnovabbli billi jimporta ammonti kbar ta' enerġija mill-ġirien meta s-sorsi ta' enerġija rinnovabbli ma jkunux qegħdin jiġġeneraw u lanqas ma jkun kapaċi jelimina l-problemi kkawżati bil-ġenerazzjoni żejda, meta dan iseħħ. Għalhekk il-fallimenti tas-suq fir-Renju Unit fir-rigward ta' kwalunkwe suq Ewropew uniku tal-elettriku dejjem se jkunu akbar milli fl-Ewropa kontinentali u se jkunu jeħtieġu aktar miżuri sabiex jikkoreġuhom. Barra minn hekk, l-appoġġ għall-enerġija nukleari jżid id-diversifikazzjoni tal-provvista tal-enerġija, u b'hekk isaħħaħ ir-reżiljenza tas-sistema tal-enerġija tar-Renju Unit.

(89) Wieħed mir-rispondenti rrefera għal falliment speċifiku tas-suq għall-enerġija nukleari, b'mod partikolari ż-żmien twil għall-kostruzzjoni tagħha u l-ħajja operattiva tagħha li jwasslu għal redditu fuq l-investiment ta' aktar minn 30 sena, li jaqbeż sewwa l-2050. Barra minn hekk, il-lezzjonijiet meħuda mill-qtugħ ta' dawl totali f'ċerti Stati Membru juru li d-dipendenza fuq l-interkonnessjoni transfruntiera hija limitata, u li l-ebda TSO waħdu ma huwa kapaċi jiggarantixxi kapaċità ta' interkonnessjoni bl-istess mod bħall-kapaċità fi ħdan il-grijla mxibbka domestika. L-għajnuna mill-Istat għall-proġett ta' HPC tista' tkun anqas distortiva għall-kompetizzjoni meta mqabbla mal-introduzzjoni ta' miżuri oħra bħas-swieq tal-kapaċità.

(90) Wieħed mir-rispondenti argumenta li HPC ma tkunx detrimentali għall-objettiv li tkun assigurata l-protezzjoni ambjentali, billi l-operazzjonijiet tagħha se jkunu skrutinizzati mill-qrib mill-istituzzjonijiet rilevanti, bħall-Uffiċċju għar-Regolamentazzjoni Nukleari. Barra minn hekk, HPC tkun qiegħda tissodisfa wkoll ir-Regolamenti dwar il-Permessi Ambjentali 2010.

(91) Diversi partijiet sostnew li fil-preżent jeżistu teknoloġiji sabiex l-iskart nukleari jinħażen b'mod sigur.

(92) Diversi partijiet ikkummentaw li l-kombinament preżenti ta' politiki mhijiex suffiċjenti sabiex tixpruna l-investiment fl-enerġija nukleari, b'mod partikolari billi l-prezz tal-karbonju taħt l-ETS huwa baxx wisq; il-Limitu Minimu għall-Prezz tal-Karbonju tar-Renju Unit mhux se jimbotta l-prezzijiet tal-karbonju f'livell għoli biżżejjed biex jinċentiva l-investiment fl-enerġija nukleari; u l-Iskema ta' Garanzija tar-Renju Unit mhijiex biżżejjed waħedha sabiex tappoġġa l-investiment, billi ma tindirizzax il-vijabilità ekonomika fit-tul tal-enerġija nukleari. Fl-aħħar nett, l-impronta tal-karbonju tal-enerġija nukleari tkun simili għal dik tar-riħ, u anqas sewwa mill-impronta tas-sorsi ta' enerġija rinnovabbli mill-baħar, il-PV solari u t-teknoloġiji tal-bijomassa.

(93) Waħda mill-partijiet argumentat li r-Renju Unit jappoġġa s-sorsi ta' enerġija rinnovabbli iżda li dawn it-teknoloġiji mhumiex adattati għall-forniment ta' karga bażika tal-elettriku, filwaqt li fl-istess ħin id-dipendenza fuq il-gass tagħmel lir-Renju Unit dipendenti fuq il-fjuwils fossili u soġġett għal riskju ġeopolitiku.

(94) Wieħed mir-rispondenti argumenta li l-Kummissjoni għandha tivvaluta l-benefiċċju ambjentali nett ta' HPC meta mqabbel mat-taħlita enerġetika kurrenti fir-Renju Unit. Ivvalutata ma' dawn il-kriterji, HPC żgur li tipprovdi benefiċċju ambjentali sinifikanti.

(95) Diversi partijiet argumentaw li l-Istati Membri għandhom ikunu liberi li jagħżlu t-taħlita enerġetika proprja tagħhom, u jipprovdu l-inċentivi neċessarji li mingħajrhom l-investiment privat effiċjenti fuq perjodu fit-tul fil-kapaċità ta' ġenerazzjoni b'emissjonijiet baxxi ta' karbonju jinżamm lura. Il-Kummissjoni ma jkollha l-ebda mandat sabiex tindaħal f'tali deċiżjonijiet. Barra minn hekk, l-impjanti nukleari jkollhom spejjeż kapitali bil-quddiem għoljin u spejjeż operatorji marġinali baxxi, li flimkien man-nuqqas ta' korrelazzjoni bejn l-ispejjeż operatorji u l-prezzijiet tas-suq tal-elettriku jiddetermina l-eżistenza ta' riskju li ma jistax jiġi trasferit b'mod effiċjenti lill-konsumaturi mingħajr intervent tal-Istat.

(96) Diversi partijiet ikkritikaw il-punt 337 fid-Deċiżjoni ta' Ftuħ, b'mod partikolari billi ma sar l-ebda investiment ġdid f'impjanti tal-enerġija nukleari ġodda fir-Renju Unit mil-liberalizzazzjoni tas-suq tal-enerġija 20 sena ilu. Barra dan, it-theddida ta' bidliet fil-politiki tal-gvern u riskji politiċi oħra jagħmlu tali investiment diffiċli għall-investituri privati.

(97) Diversi partijiet argumentaw li l-ispejjeż kapitali jammontaw għal madwar 75 fil-mija tal-kost livellizzat tal-elettriku. (17) meta mqabbel ma' 10 sa 15 fil-mija għall-gass mhux imnaqqas. Hija osservat ukoll li l-kost-effikaċja għad-dekarbonizzazzjoni skont l-immudellar proprju tagħha kienet timplika livell ta' 50 gCo2/kWh sal-2030, meta mqabbel mal-livelli kurrenti ta' madwar 500 gCO2/kWh, li jinkiseb bl-anqas kost biss jekk il-kapaċità nukleari ġdida tikseb rati ta' penetrazzjoni sinifikanti (pereż. 11 sa 18 GW). Il-valur preżenti tal-benefiċċju ta' programm nukleari fuq skala kbira huwa ta' GBP 23 biljun. Barra minn hekk, kuntratt fit-tul dwar l-enerġija nukleari jippreserva l-effiċjenza fid-dispaċċ tal-elettriku, xi ħaġa li tkun rilevanti kemm għat-teknoloġiji nukleari kif ukoll tas-sorsi rinnovabbli, minħabba l-ispiża marġinali baxxa tagħhom.

(98) Wieħed mir-rispondenti sostna li n-nuqqas li jiġi appoġġat l-iżvilupp bikri ta' teknoloġija ġdida bħall-EPR iwassal għal tnaqqis fil-ħajra tal-investitur għal din it-teknoloġija, kemm ġewwa kif ukoll barra mir-Renju Unit.

(99) Wieħed mir-rispondenti sostna li t-Trattat Euratom ma jistax jiġi applikat b'mod indipendenti mill-politiki attwali tal-Kummissjoni, minħabba li l-Artikolu 40 tat-Trattat jitlob li l-Kummissjoni tippubblika perjodikament miri għall-enerġija nukleari, u li l-objettivi tat-Trattat jistgħu jiġu segwiti biss skont id-dispożizzjonijiet l-oħra tat-Trattat.

(100) Wieħed mir-rispondenti nnota li qabel il-liberalizzazzjoni, l-investiment fl-enerġija nukleari sar possibbli permezz ta' proġetti ffinanzjati mit-tariffi, li eliminaw ir-riskji tal-investiment.

(101) Waħda mill-partijiet sostniet li s-sors tal-fjuwil nukleari huwa varjat u għandu klassifikazzjoni għolja ħafna fir-rigward tas-sigurtà tal-enerġija.

(102) Waħda mill-partijiet osservat li ma hemm l-ebda teknoloġija ppruvata ta' karga bażika b'emissjonijiet baxxi ta' karbonju, għajr it-teknoloġija nukleari, li tista' tiġi skjerata fl-istess livelli ta' kapaċità. Barra minn hekk, minħabba l-profil tar-riskju politiku madwar l-Unjoni Ewropea, l-investituri huma dejjem aktar kawti milli jikkommettu kapital kbir ħafna fl-ordni l-ġdid tal-ġenerazzjoni tal-elettriku. Fl-aħħar nett, it-tbassir tal-Kummissjoni dwar l-investiment f'teknoloġija nukleari ġdida fis-snin 2027-2030 huwa dubjuż minħabba l-inċertezza.

(103) Diversi partijiet osservaw li r-Renju Unit ma għandux mekkaniżmu simili għall-mudelli tal-kumpanija Finlandiża Mankala (investiment konġunt minn kumpaniji tal-ġenerazzjoni tal-enerġija u industriji li jużaw ħafna enerġija), li bih tista' tiġi mmaniġġjata l-asimetrija bejn ir-riskju tal-ispiża kapitali bil-quddiem u l-prezz istantanju tal-elettriku fuq perjodu fit-tul.

(104) Waħda mill-partijiet osservat li l-biċċa l-kbira tat-teknoloġiji rinnovabbli ġew ivvintati sal-bidu tal-1900s, li jagħmel l-appoġġ għalihom anqas ġustifikat mill-appoġġ għat-teknoloġija nukleari għal raġunijiet ta' maturità teknoloġika.

(105) Diversi partijiet ikkummentaw li r-reatturi mhux se jkunu operattivi qabel l-2023, li jagħmel l-impjant inkapaċi li jindirizza l-isfida tas-sigurtà tal-provvista sottolinjata mir-Renju Unit bħala ġustifikazzjoni għall-miżuri.

(106) Waħda mill-partijiet ikkummentat li t-teknoloġija nukleari ma tipprovdix sigurtà tal-provvista, billi hija tagħmel il-produzzjoni tal-enerġija dipendenti fuq l-importazzjonijiet ta' materjal nukleari fissili. Parti oħra kkummentat li għandha titnaqqas id-dipendenza fuq il-fjuwils impurtati sabiex titjieb is-sigurtà tal-provvista.

(107) Wieħed mir-rispondenti kkummenta li l-politika tal-Gvern tar-Renju Unit dwar l-enerġija hija politikament preġudikata u tillimita l-iżvilupp ta' parks eoliċi u impjanti solari fuq l-art.

(108) Diversi rispondenti kkummentaw li s-sigurtà tal-provvista tmur għall-agħar bit-teknoloġija nukleari, billi din ma għandhiex il-flessibbiltà meħtieġa biex tibbilanċja l-provvista u d-domanda fuq il-grilja, minħabba qtugħ mhux skedat, tnaqqis fir-rati ta' kapaċità jew manutenzjoni ta' rutina. It-teknoloġija nukleari hija assoċjata wkoll ma' xokkijiet mhux prevedibbli li jeħtieġu ammonti kbar ta' riżerva, b'kuntrast mal-varjabilità tar-riħ li fil-biċċa l-kbira hi deskritta bħala prevedibbli bil-quddiem. Fl-aħħar nett, għall-istess rispondenti, it-teknoloġija nukleari hija wkoll mezz fqir sabiex jitnaqqsu l-emissjonijiet, skont riċerka li turi li ċ-ċiklu nukleari jipproduċi bejn 9 u 25 darba aktar CO2 mill-enerġija mir-riħ.

(109) Diversi rispondenti osservaw li l-kontribut tat-teknoloġija nukleari għad-dekarbonizzazzjoni mhuwiex sostanzjali, abbażi ta' statistika komparattiva.

(110) Diversi partijiet osservaw li l-miżura ma tipprovdix sigurtà tal-enerġija, billi ma tissostitwix malajr biżżejjed il-kapaċità li tkun se tispiċċa u hija dipendenti fuq ir-riżervi tal-uranju, li jistgħu jispiċċaw.

(111) Diversi rispondenti argumentaw li s-sussidji jwasslu għall-esklużjoni ta' teknoloġiji ta' produzzjoni oħra iżjed innovattivi u li jagħmlu anqas ħsara lill-ambjent, u li mhumiex ġustifikati u mhumiex kompatibbli mal-“prinċipju ta' min iniġġes iħallas.” Il-ġenerazzjonijiet futuri se jġorru l-ispejjeż li jirriżultaw mill-miżura fit-tul.

(112) Diversi rispondenti xtaqu jenfasizzaw li numru ta' Stati Membri (“SM”), u b'mod partikolari l-Ġermanja, l-Awstrija, l-Irlanda, l-Italja u oħrajn, huma kontra l-enerġija nukleari, u li Stati Membri oħra, bħall-Portugall, id-Danimarka, l-Estonja jew il-Greċja ma jkollhomx enerġija nukleari, u għalhekk ma jistax ikun hemm objettiv komuni fir-rigward tal-enerġija nukleari.

(113) Diversi rispondenti osservaw li teknoloġija li teħtieġ sussidji għal 60 sena u tkun eżentata mill-ispejjeż diretti u indiretti kollha li tipproduċi, kif ukoll li teħtieġ kuntratt garantit għal 35 sena, ma tistax titqies bħala waħda vijabbli.

(114) Waħda mill-partijiet argumentat li ma hemm l-ebda mod sodisfaċenti biex tiġi indirizzata l-ħtieġa li jintrema l-iskart radjuattiv.

(115) Wieħed mir-rispondenti sostna li r-Renju Unit qiegħed jiffavorixxi l-enerġija nukleari ġdida b'mod eċċessiv, billi jakkomoda l-bosta inċertezzi madwar ir-rimi u jipprovdi ċertezza lill-investituri.

(116) Diversi rispondenti kkritikaw il-valutazzjoni tar-riskju mwettqa mir-Renju Unit, fejn sostnew li din naqset milli tikkunsidra jew taqbad ir-ruxmata aċċidenti mhux mistennija “lil hinn minn dawk antiċipati fit-tfassil” li seħħew f'Fukushima u aċċidenti nukleari kbar oħra. Hija kkritikat ukoll l-affermazzjonijiet li għall-agħar aċċident/inċident raġonevolment prevedibbli (inkluż attakk terroristiku), ir-rata massima ta' rilaxx fil-forma ta' bypass tal-konteniment ma taqbiżx 0,03 fil-mija tal-inventarju tal-qalba tar-reattur kull ġurnata.

(117) Diversi rispondenti osservaw li ma kienx ċar jekk ir-Renju Unit kienx ikkunsidra l-iżvilupp ta' teknoloġiji ġodda li jtejbu l-flessibbiltà tal-grilja tal-enerġija (pereż. ipprezzar dinamiku, kuntratti għal karga mingħajr interruzzjonijiet jew limitatur dinamiku tal-karga fl-industrija, aggregazzjoni tas-servizzi u ottimizzazzjoni tad-domanda tad-djar).

(118) Wieħed mir-rispondenti kkritika l-importanza li r-Renju Unit qiegħed ipoġġi fuq il-ġenerazzjoni ta' karga bażika tal-elettriku, minħabba l-bidliet li qegħdin iseħħu fis-settur tal-enerġija, li joħloq dubji dwar jekk, sa nofs l-elfejn u għoxrinijiet (2020), il-karga bażika hix se tkun għadha rilevanti daqs kemm hija llum. B'mod partikolari, il-flessibilità tas-sistemi se ssir dejjem aktar importanti.

(119) Diversi partijiet osservaw li HPC mhux se tkun impjant tal-ewwel tat-tip tiegħu (“FOAK”), iżda pjuttost il-ħames jew is-sitt wieħed tat-tip, minħabba l-impjanti fil-Finlandja u Franza, u t-tnejn l-oħra li nbnew fiċ-Ċina. Barra minn hekk, reatturi simili kienu ordnati mingħajr ma ngħatat għajnuna mill-Istat fil-Finlandja u fi Franza.

(120) Waħda mill-partijiet argumentat li l-industrija solari għandha l-kapaċità li twassal l-istess ammont ta' elettriku kull sena kif inhuwa mistenni li jiġi prodott minn HPC u bi spiża komparabbli, u li t-teknoloġija eolika fuq il-baħar tista' tkun irħas mit-teknoloġija nukleari sal-2020 jew mhux wisq wara.

(121) Waħda mill-partijiet argumentat li ċ-ċifri tal-gvern tar-Renju Unit innifsu juru li ma kinitx meħtieġa teknoloġija nukleari ġdida, kuntrarju għal diversi dokumenti u diskorsi li jaffermaw b'mod skorrett li d-domanda għall-elettriku tista' tirdoppja jew saħansitra tittripla kontra r-riċerka tal-gvern stess dwar id-domanda għall-elettriku u dwar il-ħtiġijiet ta' kapaċità sal-2025.

3.4 KUMMENTI RIĊEVUTI DWAR L-ADEGWATEZZA U L-EFFETT TA' INĊENTIV TAL-MIŻURI

(122) Fost it-tweġibiet pożittivi, diversi rispondenti osservaw li l-enerġija nukleari tista' tkun kontributur ewlieni għall-produzzjoni ta' elettriku b'emissjonijiet baxxi ta' karbonju u tista' tgħin sabiex jiġi diversifikat is-settur tal-ġenerazzjoni tal-elettriku. Huma kkummentaw ukoll li filwaqt li mhijiex kapaċi tipprovdi l-kapaċità addizzjonali kollha meħtieġa matul id-deċennji li ġejjin fir-Renju Unit, hija probabbli li jkollha rwol kritiku sabiex tissostitwixxi l-kapaċità nukleari li qiegħda tispiċċa u tissodisfa d-domanda tal-ġejjieni.

(123) Diversi rispondenti argumentaw li mingħajr intervent tal-gvern, l-investiment privat kien jiffoka biss fuq redditi ta' terminu qasir, li jagħmel teknoloġija nukleari ġdida impossibbli.

(124) Wieħed mir-rispondenti argumenta li mingħajr l-għajnuna, l-operaturi ma jkollhom l-ebda inċentiv sabiex jinvestu f'impjanti nukleari ġodda, u li t-twettiq b'suċċess tal-ewwel proġett inaqqas b'mod sinifikanti l-ispiża ta' proġetti ġodda. Huwa argumenta wkoll li r-reatturi tat-tielet ġenerazzjoni ma jistgħux jiġu pparagunati mal-impjanti eżistenti, u li mingħajr perjodu fit-tul ta' stabilità fil-prezzijiet ikun impossibbli li jkun hemm investiment privat fl-enerġija nukleari.

(125) Diversi rispondenti sostnew li l-programm ta' bini nukleari ġdid tar-Renju Unit jwassal għal benefiċċji sinifikanti f'termini ta' impjiegi għar-Renju Unit u għall-Ewropa.

(126) Diversi rispondenti osservaw li l-għajnuna tippermetti li forza tax-xogħol imħarrġa u speċjalizzata ħafna żżomm il-ħiliet tagħha u tiżviluppa tekniki ġodda, xi ħaġa li tkun vitali wkoll għad-dekummissjonar tar-reatturi nukleari operattivi llum. Huma kkummentaw ukoll dwar l-impatt pożittiv li l-għajnuna tipprovdi lill-operaturi tal-katina tal-provvista.

(127) Diversi rispondenti rrimarkaw li n-negozji tar-Renju Unit jiffavorixxu bis-sħiħ taħlita varjata tal-enerġija, u li jappoġġaw b'mod partikolari l-enerġija nukleari, eolika, u idrika. Il-programm tar-Renju Unit iġib ambjent ta' investiment aktar stabbli għan-negozji, speċjalment għall-utenti l-kbar tal-elettriku.

(128) Diversi rispondenti osservaw li l-mekkaniżmu propost, meta mqabbel mas-sistema taċ-ċertifikat ekoloġiku li fil-preżent tintuża biss għall-enerġiji rinnovabbli, għandu l-vantaġġ li jillimita l-kumpens eċċessiv.

(129) Diversi partijiet osservaw li l-Istat għandu obbligu li jinċentiva d-deċiżjonijiet ta' diversifikazzjoni tal-investituri, billi s-swieq liberalizzati ma jistgħux jinternalizzaw il-benefiċċji tas-sigurtà tal-provvista ta' Stat Membru.

(130) Waħda mill-partijiet ikkritikat l-opinjoni tal-Kummissjoni li s-CfDs jeliminaw il-biċċa l-kbira tar-riskji tas-suq, billi t-tariffi “feed-in” jintużaw b'mod estensiv f'bosta Stati Membri sabiex jappoġġaw is-sorsi ta' enerġija rinnovabbli, u ma hemm l-ebda raġuni għat-trattament differenti tal-enerġija nukleari.

(131) Diversi rispondenti argumentaw li t-teknoloġija nukleari ma tkunx ekoloġika, ma tkunx rinnovabbli iżda tintemm, u hija estremament għalja minkejja li hija teknoloġija matura, mingħajr l-effett tat-tagħlim.

3.5 KUMMENTI LI WASLU DWAR IL-PROPORZJONALITÀ TAL-MIŻURI

(132) Waħda mill-partijiet ikkummentat li l-mekkaniżmu tas-CfD inaqqas ir-riskju filwaqt li xorta jesponi lil NNBG għal riskju bażiku, u jevita l-kumpens eċċessiv billi l-pagamenti jsiru biss meta l-RP ikun aktar baxx mill-Prezz tal-Eżerċitar. Barra minn hekk, l-arranġament ta' kondiviżjoni tal-profitt fuq l-ekwità jillimita l-kumpens eċċessiv u NNBG ma tkunx garantita livell fiss ta' dħul jew profitti. Fl-aħħar nett, is-CfD jistabbilizza l-prezzijiet, li jwassal għal ambjent aħjar għall-investiment.

(133) Diversi partijiet argumentaw li l-SP għandu jiġi pparagunat ma' dak ta' teknoloġiji oħra b'emissjonijiet baxxi ta' karbonju u mhux mal-ispejjeż tal-impjanti tal-gass, u jiġu kkunsidrati l-livelli tal-prezzijiet futuri pjuttost milli dawk preżenti.

(134) Diversi partijiet ikkummentaw li s-CfD għal HPC idum għal 35 sena, filwaqt li l-kuntratti għal sorsi ta' enerġija rinnovabbli jdumu biss għal perjodi iqsar u ġeneralment għal mhux aktar minn 15-il sena. Madankollu, l-impjant nukleari jopera għal 60 sena, filwaqt li l-installazzjonijiet tal-enerġija rinnovabbli għal 20-25 sena, li jirriżulta fi proporzjon ta' sussidju aktar baxx tal-ħajja operattiva. Is-CfDs jipproteġu lir-Renju Unit milli jkollu jħallas spejjeż ogħla tal-kostruzzjoni.

(135) Waħda mill-partijiet ipprovdiet valutazzjoni tal-kostijiet li tissuġġerixxi l-possibbiltà li l-kostijiet jonqsu b'mod sinifikanti wara l-ewwel impjant, 'l isfel għal GBP 60-75 kull MWh sal-2030. Hija argumentat ukoll li l-SP tal-miżura nnotifikata jaqa' fil-medda ssuġġerita mill-analiżi tagħha, jiġifieri GBP 80 sa 100 għal kull MWh.

(136) Diversi partijiet issuġġerew li numru żgħir biss ta' teknoloġiji, li l-ebda waħda minnhom ma tista' tipprovdi kwantitajiet sinifikanti ta' elettriku fil-ġejjieni, fil-preżent huma kkunsidrati bħala irħas.

(137) Diversi partijiet osservaw li meta jitqiesu l-ispejjeż tas-sistemi sħaħ tas-sorsi ta' enerġija rinnovabbli, l-enerġija nukleari tkun opzjoni ferm irħas, fl-SP innotifikat mir-Renju Unit.

(138) Waħda mill-partijiet argumentat li deċiżjoni tal-Kummissjoni sabiex proġetti nukleari jiġu esklużi milli jużaw mekkaniżmi tat-tip ta' CfD, ikollha impatti potenzjali sinifikanti fuq il-kapaċità tal-NDA (Nuclear Decommissioning Authority) biex tkun tista' timplimenta soluzzjoni sabiex tittratta l-plutonju ċivili tar-Renju Unit. Hija argumentat ukoll li l-piż tal-ispejjeż relatati mal-iskart għall-kontribwenti huwa minimu/remot, minħabba l-gvern tar-Renju Unit.

(139) Diversi rispondenti kkummentaw li l-għajnuna għall-investiment ma titnaqqasx mill-għajnuna operatorja.

(140) Wieħed mir-rispondenti kkummenta li l-ftehimiet kollha, u kwalunkwe modifika fihom li jista' jkollha impatt fuq il-finanzjament, jew l-arranġamenti prattiċi rigward id-dekummissjonar, l-immaniġġjar u r-rimi tal-iskart u tal-fjuwil użat, iridu jkunu miftuħa għall-informazzjoni tal-pubbliku u l-iskrutinju Parlamentari. Huwa kkummenta wkoll li informazzjoni importanti dwar l-immudellar tal-kostijiet ma saritx pubblika.

(141) Diversi partijiet esprimew tħassib li r-Renju Unit jista' jkun li qiegħed jagħti għajnuna addizzjonali lil NNBG, inkluż fil-forma ta' reġim li jillimita r-responsabbiltà tal-operaturi nukleari. Xi partijiet ikkunsidraw ukoll li teknoloġiji alternattivi għat-teknoloġija nukleari jerfgħu r-responsabbiltà kollha, filwaqt li t-teknoloġija nukleari tgawdi minn reġim ta' responsabbiltà limitata.

(142) Tip ieħor ta' appoġġ li kien indikat bħala li jista' jkun eskluż mill-għajnuna nnotifikata huwa l-istima anqas milli suppost tal-ispiża tal-immaniġġjar u r-rimi tal-iskart nukleari skont il-Kuntratt għat-Trasferiment tal-Iskart li r-Renju Unit beħsiebu jobbliga li jidħlu fih l-operaturi nukleari l-ġodda. Bl-istess mod, xi partijiet ikkummentaw li l-allegat nuqqas ta' rendikont sħiħ tal-ispejjeż tad-dekummissjonar jikser il-“prinċipju ta' min iniġġes iħallas.”

(143) Wieħed mir-rispondenti esprima tħassib dwar il-kostijiet eċċessivi potenzjali, fuq il-bażi tal-esperjenza bil-mudelli tar-Reattur Taħt Pressjoni Ewropew (“EPR”) fil-Finlandja u Franza.

(144) L-appoġġ finanzjarju lill-operaturi nukleari eżistenti fir-Renju Unit diġà jiġi pprovdut permezz ta' numru ta' strumenti finanzjarji, fosthom limitazzjonijiet fuq ir-responsabbiltajiet, is-sottoskrizzjoni ta' riskji kummerċjali, sussidji għall-ispejjeż tar-rimi ta' skart nukleari u sussidji għall-ispejjeż kontra t-terroriżmu.

(145) Diversi partijiet ikkummentaw li l-għajnuna se twassal biex ir-riskju ekonomiku jkun trasferit mill-impriża għall-kontribwenti u għal lock-in li se jżid il-prezzijiet tal-enerġija għall-35 sena li ġejjin.

(146) Diversi partijiet argumentaw li l-SP huwa għoli wisq, filwaqt li HPC hija l-aktar impjant tal-enerġija għali li qatt inbena. Id-distorsjonijiet iwasslu għal spejjeż addizzjonali.

(147) Waħda mill-partijiet ikkummentat li l-valutazzjoni tal-proporzjonalità ma tistax tkun konklussiva sakemm id-dispożizzjonijiet dwar il-kondiviżjoni tal-profitt u l-ftuħ mill-ġdid tal-ispejjeż jiġu nnotifikati b'mod sħiħ.

(148) Waħda mill-partijiet offriet li l-SP ikun aktar minn dak li tħallas il-Ġermanja għall-enerġija eolika fuq l-art tagħha.

(149) Waħda mill-partijiet ikkummentat li jkun ġust li wieħed jassumi li ma hemm l-ebda stennija raġonevoli li l-ispejjeż tal-EPR se jonqsu b'mod sinifikanti jekk ikunu appoġġati u li r-reattur imsemmi ma jikkwalifikax bħala teknoloġija emerġenti.

(150) Diversi partijiet argumentaw li diversi teknoloġiji emerġenti tal-enerġija rinnovabbli jistgħu jirriżultaw li huma ferm aktar kost-effettivi minn HPC, u li rapport riċenti minn Carbon Connect (18) jistma li r-redditi għal EDF u investituri oħra f'HPC ikunu ferm ogħla milli għal proġetti oħra, b'redditi azzjonarji mistennija għal madwar 19 sa 21 fil-mija, ogħla mir-redditi azzjonarji mistennija fuq proġetti b'Inizjattiva Finanzjarja Privata. Barra minn hekk, kieku tqis l-ispiża tal-assigurazzjoni kollha kontra d-diżastri nukleari, il-każ ekonomiku għall-enerġija nukleari meta mqabbel ma' sorsi oħra b'emissjonijiet baxxi ta' karbonju, jiddgħajjef b'mod konsiderevoli. Fl-aħħar nett, rapport riċenti mill-Kumitat tal-Kontijiet Pubbliċi tal-House of Commons tar-Renju Unit u l-Awtorità għad-Dekummissjonar Nukleari jindika spejjeż tal-legat nukleari ta' aktar minn GBP 2,5 biljun fis-sena, jew 42 fil-mija tal-baġit totali tad-DECC.

(151) Diversi partijiet argumentaw li kien hemm suspett raġonevoli ta' kumpens eċċessiv.

(152) Waħda mill-partijiet ikkalkulat li kieku l-SP fuq 35 sena jiġi konvertit f'SP ekwivalenti fuq 15-il sena, dan ikun ta' madwar GBP 117 għal kull MWh f'termini reali tal-2012, jew aktar minn 20 fil-mija ogħla mill-enerġija eolika fuq l-art u 10 sa 15 fil-mija ogħla mill-konverżjonijiet tal-bijomassa. Barra minn hekk, wieħed jista' jassumi li l-ispejjeż tal-enerġija eolika fuq l-art ikunu naqsu aktar sal-2023 minħabba l-livelli miżjuda ta' skjerament, li jagħmel id-differenza saħansitra aktar notevoli.

(153) Diversi partijiet ikkummentaw li l-prezzijiet għat-teknoloġiji alternattivi, u b'mod partikolari dawk rinnovabbli, x'aktarx li se jonqsu fil-ġejjieni, li jwassal għal kumpens eċċessiv relattiv tal-proġett ta' HPC.

(154) Waħda mill-partijiet sostniet li r-Renju Unit ma kienx joħroġ fis-suq ifittex kapaċità jew produzzjoni ekwivalenti għall-istess perjodu. Fi Franza u l-Finlandja, il-prezzijiet tal-elettriku ġġenerat b'teknoloġija nukleari huma fil-medda ta' EUR 45 sa 50 kull MWh. Rapporti ta' analisti finanzjarji jindikaw li EDF tagħmel IRR azzjonarju annwali ta' bejn 25 u 35 fil-mija. Fl-aħħar nett, is-CfDs jagħmluha aktar faċli għat-teknoloġija nukleari biex tikseb l-RP milli għas-sorsi ta' enerġija rinnovabbli, u kombinazzjoni tal-Limitu Minimu għall-Prezz tal-Karbonju u l-Kapaċità tas-Suq jappoġġaw l-investiment f'teknoloġija nukleari ġdida.

3.6 KUMMENTI LI WASLU DWAR DISTORSJONIJIET POTENZJALI GĦALL-KOMPETIZZJONI U L-KUMMERĊ BEJN L-ISTATI MEMBRI

(155) Fost it-tweġibiet pożittivi, diversi partijiet argumentaw li l-miżura ma tirriżulta fl-ebda effett sinifikanti fuq il-kompetizzjoni jew il-kummerċ bejn l-Istati Membri minħabba li ma jkollhiex impatt sinifikanti fuq il-benesseri tal-konsumaturi u ma twassalx għal prezzijiet bl-imnut ogħla. Barra minn hekk, NNBG tkun esposta għall-forzi tas-suq u inċentivi sabiex tikkompeti fis-suq tal-operaturi tal-elettriku.

(156) Diversi partijiet argumentaw li għandhom jiġu stabbiliti kundizzjonijiet ekwi bejn it-teknoloġiji kollha b'emissjonijiet baxxi ta' karbonju, u b'hekk is-sussidji għat-teknoloġiji nukleari ġodda jkunu konsistenti mal-politiki ta' appoġġ kurrenti għas-sorsi ta' enerġija rinnovabbli. Diversi partijiet argumentaw li għandha tiġi ppreservata n-newtralità teknoloġika, u b'hekk ma għandhiex issir diskriminazzjoni kontra t-teknoloġija nukleari.

(157) Diversi partijiet osservaw li l-miżuri ma setgħux ikeċċu l-investiment fis-sorsi ta' enerġija rinnovabbli, billi huma wkoll huma appoġġati b'CfDs. Xi partijiet argumentaw ukoll li, għall-kuntrarju, l-għajnuna sservi bħala katalista għal investiment ġdid f'teknoloġiji għall-ġenerazzjoni tal-enerġija.

(158) Waħda mill-partijiet osservat li HPC hija mistennija li jkollha kapaċità installata ta' ftit aktar minn 3 GW, filwaqt li s-suq tar-Renju Unit kollu flimkien dalwaqt jilħaq 80 GW. F'dan id-dawl, id-distorsjoni tas-suq minħabba l-għajnuna ma tkunx sinifikanti (pereż. 4 fil-mija).

(159) Diversi partijiet osservaw li l-gwadanji mill-alternattivi għal teknoloġiji nukleari ġodda ma jkunux kapaċi jipprovdu livell għoli biżżejjed ta' kapaċità sabiex jitqiesu bħala opzjonijiet vijabbli. B'mod partikolari, il-gwadanji mir-rispons tad-domanda ma jistgħux jitqiesu bħala ċerti, l-effiċjenza enerġetika teħtieġ politiki addizzjonali, u l-interkonnessjoni tipprovdi kontribut importanti għall-użu effiċjenti tar-riżorsi, iżda l-ostakoli prinċipali għaliha jkunu politiċi u regolatorji.

(160) Diversi rispondenti argumentaw li l-miżuri jfixklu l-kompetizzjoni. Dan iseħħ billi jiġu mgerrxa teknoloġiji alternattivi, u b'mod partikolari billi ssir diskriminazzjoni kontra, jew billi jiġi spostat l-investiment f'teknoloġiji rinnovabbli. Ikun hemm ukoll distorsjonijiet għall-kummerċ fis-suq intern, billi l-importaturi ma jkunux kapaċi jikkompetu kontra l-prezz sussidjat tal-enerġija nukleari, li jwassal għal eċċessi artifiċjali fi Stati Membri oħra.

(161) Wieħed mir-rispondenti rrimarka li l-għajnuna tgħawweġ il-kompetizzjoni bejn l-impjanti nukleari eżistenti u l-impjanti nukleari ġodda, billi tal-aħħar jirċievu għajnuna operatorja filwaqt li tal-ewwel ma jirċevux. Parti oħra kkummentat li n-newtralità teknoloġika jeħtieġ li tiġi ppreservata, u għalhekk ma kellhiex issir diskriminazzjoni kontra l-enerġija nukleari.

(162) Waħda mill-partijiet osservat li s-sussidji nukleari huma probabbli li jnaqqsu d-daqs tas-suq disponibbli biex jipparteċipaw fih it-teknoloġiji tal-enerġija rinnovabbli, u jżidu d-diffikultà sabiex tiġi stabbilita kapaċità ta' ġenerazzjoni rinnovabbli ġdida madwar l-UE.

(163) Waħda mill-partijiet ikkritikat l-Istudju Espert mill-Prof Green u Dr Staffell, b'mod partikolari minħabba li l-metodoloġija tagħhom mhijiex adattata sabiex isiru analiżijiet tal-benesseri jew valutazzjonijiet tad-distorsjoni; is-suppożizzjonijiet tagħhom mhumiex adattati sabiex jittrattaw l-eżistenza ta' fallimenti tas-swieq finanzjarji; is-suppożizzjoni tal-eżoġeneità tal-WACC ma għandha l-ebda ġustifikazzjoni; u l-istudju jinjora t-tagħlim, l-esternalitajiet tal-karbonju, id-diversità tal-provvista, u s-saħħa tas-suq.

(164) Waħda mill-partijiet ikkummentat li l-għajnuna tagħmel l-iżbilanċ bejn il-kost sħiħ ta' teknoloġiji ta' enerġiji oħra u t-teknoloġija nukleari għad-detriment tal-konsumaturi u l-ammonti tat-taxxa konsiderevolment akbar. Barra minn hekk EDF tikseb pożizzjoni dominanti fis-suq tal-enerġija tal-Gran Brittanja, b'mod partikolari jekk tingħata estensjoni fil-ħajja ekonomika tal-impjanti nukleari eżistenti.

(165) Waħda mill-partijiet sostniet li l-pagament lis-CfDs, tad-differenzi skont il-produzzjoni mkejla, jista' joħloq distorsjonijiet fis-suq, billi l-ġeneraturi jistgħu saħansitra jbigħu l-elettriku bi prezzijiet negattivi u jibbażaw fuq is-CfD biex jiksbu dħul pożittiv.

(166) Waħda mill-partijiet argumentat li l-iskala tal-għajnuna timmina l-investiment f'interkonnetturi futuri, inkluż interkonnetturi bejn l-Iskozja u l-Islanda (elettriku ġeotermiku) u bejn l-Ingilterra u l-pajjiżi Nordiċi (elettriku ġeotermiku, mir-riħ, mill-marea).

3.7 KUMMENTI LI WASLU DWAR IL-GARANZIJA TA' KREDITU

(167) Diversi rispondenti kkummentaw li l-kumpens eċċessiv ma jistax jiġi eskluż minħabba li l-pakkett ta' għajnuna jinkludi Garanzija ta' Kreditu flimkien mas-CfD.

3.8 KUMMENTI OĦRA RIĊEVUTI

(168) Diversi rispondenti rreferew għal qżieqeż selvaġġi li f'Marzu 2013 kien fihom ammont kbir ta' radjazzjoni, 27 sena wara l-aċċident ta' Tschernobyl. Diversi rispondenti talbu sabiex titwettaq konsultazzjoni oħra, meta tiġi finalizzata l-miżura notifikata.

(169) Diversi rispondenti rrimarkaw li l-gvern tar-Renju Unit kien wiegħed li ma kien ser ikun hemm l-ebda sussidju pubbliku għat-teknoloġija nukleari fil-manifest tagħhom ta' qabel l-elezzjoni.

(170) Waħda mill-partijiet osservat li r-Renju Unit se jkompli jibbaża fuq dak li huwa jsejjaħ it-tlestija b'suċċess tal-proċessi marbuta ma' bini ġdid iżda jinjora l-inċertezzi sinifikanti dwar is-sit, billi jistabbilixxi u jopera faċilità tar-rimi ġeoloġika sabiex jagħmel il-pjanijiet u jiddetermina l-ispejjeż tagħha. Hija kkritikat ukoll il-proposti kurrenti tar-Renju Unit dwar l-immaniġġjar u r-rimi tal-iskart nukleari.

4. KUMMENTI RIĊEVUTI MIR-RENJU UNIT

(171) Ir-Renju Unit bagħat it-tweġiba tiegħu għad-Deċiżjoni ta' Ftuħ fil-31 ta' Jannar 2014. It-tweġiba tar-Renju Unit ipprovdiet diversi analiżijiet, fosthom dawn li ġejjin: (a) Xogħol ta' mmudellar mid-DECC u analiżi tax-xenarji kontrafattwali; (b) Rapport minn Oxera dwar il-fallimenti tas-suq, il-proporzjonalità u d-distorsjonijiet potenzjali tal-kompetizzjoni; (c) Studju minn Pöyry dwar distorsjonijiet potenzjali tas-suq intern u alternattivi għat-teknoloġija nukleari ġdida; (d) Rapport minn Redpoint dwar l-evoluzzjoni tas-settur tal-elettriku tar-Renju Unit; (e) Deskrizzjoni tal-proċess ta' Identifikazzjoni u Verifika tal-Ispejjeż li kien jinvolvi lil KPMG u LeighFisher; (f) Rapport minn KPMG dwar distorsjonijiet potenzjali tal-kompetizzjoni (g) Xogħol ta' parametraġġ referenzjarju dwar ir-rata ta' redditu

(172) Fit-tweġiba tiegħu, ir-Renju Unit b'mod ġenerali reġa' sostna l-istess pożizzjoni li ppreżenta fin-notifika. B'mod partikolari, it-teknoloġija nukleari ġdida hija parti importanti mit-taħlita enerġetika tar-Renju Unit, li tgħin sabiex tinkiseb provvista tal-elettriku dekarbonizzata, sigura u varjata bi prezz affordabbli.

(173) L-argumenti tar-Renju Unit se jiġu deskritti f'aktar dettall hawn isfel.

4.1 KUMMENTI LI WASLU DWAR L-EŻISTENZA TA' GĦAJNUNA MILL-ISTAT U SIEĠ

(174) Ir-Renju Unit sostna li l-miżura nnotifikata ma tikkostitwix għajnuna, skont il-kriterji ta' Altmark għas-CfD u skont l-Avviż ta' Garanzija (19) għall-garanzija. B'mod alternattiv, ir-Renju Unit kompla jqis li l-għajnuna hija kompatibbli skont il-Qafas tas-SIEĠ. (20) Fin-nuqqas ta' dan, l-għajnuna tkun kompatibbli skont l-Artikolu 107(3)(c) TFUE.

(175) Rigward l-ewwel kundizzjoni ta' Altmark, jiġifieri l-eżistenza ta' servizz ta' interess ekonomiku ġenerali (“SIEĠ”), l-awtoritajiet tar-Renju Unit isostnu li l-kostruzzjoni ta' HPC fi ħdan skeda ta' żmien speċifikata u t-tħaddim tagħha fi ħdan il-qafas tas-CfD, jikkostitwixxu SIEĠ sabiex jintlaħqu l-objettivi ta' interess ġenerali tal-Gvern tar-Renju Unit.

(176) L-awtoritajiet tar-Renju Unit jikkjarifikaw id-definizzjoni tas-SIEĠ. Is-SIEĠ allegatament jikkonsisti filli jkun assigurat li l-investiment f'kapaċità nukleari ta' ġenerazzjoni ġdida jitwassal f'qafas ta' żmien speċifiku. Allegatament, l-ebda investitur privat li jopera fil-kundizzjonijiet attwali tas-suq ma jinvesti f'impjant nukleari ta' ġenerazzjoni ġdida fil-qafas ta' żmien speċifikat fis-CfD. L-awtoritajiet tar-Renju Unit isostnu li hemm fallimenti importanti tas-suq fir-rigward tal-kostruzzjoni tal-impjant nukleari ġdid li jiġġustifikaw l-istabbiliment tas-SIEĠ.

(177) Skont l-awtoritajiet tar-Renju Unit, id-Direttiva dwar l-Elettriku (21) tirrikonoxxi li l-obbligi ta' servizz pubbliku skont l-Artikolu 3(2) jistgħu jikkunsidraw il-ħtieġa li tiġi pprovduta kapaċità fit-tul sabiex tkun assigurata s-sigurtà tal-provvista. Allegatament, ma hemm l-ebda raġuni sabiex din il-bażi għall-obbligi ta' servizz pubbliku tiġi limitata fir-rigward tal-forniment ta' kapaċità ta' ġenerazzjoni ta' riżerva. Allegatament, HPC se tikkontribwixxi għall-ippjanar fit-tul tar-Renju Unit għas-sigurtà tal-provvista billi tipprovdi kapaċità ta' ġenerazzjoni sinifikanti fuq bażi fit-tul kif previst mill-Artikolu 3(2) tad-Direttiva dwar l-Elettriku, jiġifieri għall-perjodu ta' 35 sena meta l-pagamenti tad-differenza se jitħallsu bis-CfD. Il-fatt li d-dħul fix-xena ta' HPC jista' ma jkunx f'waqtu biżżejjed biex jindirizza l-livelli potenzjalment baxxi ta' kapaċità qabel l-2020, mhuwiex determinanti fid-dawl tal-orjentament fit-tul meta pparagunat mal-orjentament fuq terminu qasir tal-objettiv ta' interess ġenerali. Allegatament, il-fatt li r-Renju Unit jista' jiffaċċja restrizzjonijiet qabel ma jkun attiv l-impjant ta' HPC, ma jimminax ir-razzjonal għall-proġett. Barra minn hekk, mingħajr intervent ulterjuri, ir-Renju Unit ikompli jiffaċċja limitazzjonijiet tal-kapaċità matul it-2020s u lil hinn u jkun jeħtieġ li jfassal taħlita tal-enerġija biex jilħaq dawn l-isfidi fuq bażi kontinwa.

(178) Allegatament, billi jikkontribwixxi b'mod sinifikanti għas-sigurtà tal-provvista tar-Renju Unit, ta' elettriku b'emissjonijiet baxxi ta' karbonju fuq terminu fit-tul, l-investiment f'kapaċità ta' ġenerazzjoni nukleari ġdida li għandha tiġi kkonsenjata u mħaddma f'qafas ta' żmien speċifiku u t-tħaddim tagħha fi ħdan il-qafas tas-CfD huwa dirett sabiex jintlaħaq interess ġenerali jew pubbliku li jkun jista' jiġi kklassifikat bħala SIEĠ. Skont il-Gvern tar-Renju Unit, il-kapaċità ta' karga bażika ġdida u b'mod partikolari l-proġetti nukleari mhux se jiġu pprovduti minn impriżi li joperaw f'kundizzjonijiet normali tas-suq fi żmien suffiċjenti sabiex jintlaħqu l-objettivi ta' interess ġenerali tar-Renju Unit.

(179) L-awtoritajiet tar-Renju Unit sostnew li s-CfD għandu jitqies bħala li jimponi obbligi ta' servizz pubbliku speċifiċi fuq NNBG. Id-definizzjoni preċiża u n-natura obbligatorja tal-obbligu ta' servizz pubbliku skont is-SIEĠ joħorġu mill-kombinazzjoni ta' klawsoli strinġenti mfassla sabiex jassiguraw li NNBG iżżomm maż-żmien speċifikat u l-fatt li ladarba NNBG tkun involuta fil-kostruzzjoni, ma jkun hemm l-ebda “possibbiltà ta' ħruġ” fid-dawl tal-ispejjeż mitlufa estremament kbar li se ġġarrab.

(180) Rigward it-tieni kundizzjoni ta' Altmark, l-awtoritajiet tar-Renju Unit isostnu li l-parametri għall-kalkolu tal-RP u l-aġġustamenti potenzjali fl-SP kienu maqbula fil-prinċipju u se jiġu stabbiliti fis-CfD b'mod oġġettiv u trasparenti qabel ma tidħol fis-seħħ.

(181) Rigward it-tielet kundizzjoni ta' Altmark, l-awtoritajiet tar-Renju Unit isostnu li skont il-każistika, fid-dawl tad-diskrezzjoni li jgawdi Stat Membru fid-definizzjoni ta' missjoni ta' SIEĠ u l-kundizzjonijiet għall-implimentazzjoni tagħha, il-livell ta' kontroll mill-Kummissjoni rigward il-ħtieġa u l-proporzjonalità tal-kumpens għall-finijiet tat-tielet kundizzjoni ta' Altmark huwa limitat ukoll għall-iżball ċar. (22) L-awtoritajiet tar-Renju Unit iqisu li l-miżura hija proporzjonata u li l-mekkaniżmu tas-CfD jimminimizza awtomatikament il-livell ta' appoġġ mill-Istat billi l-pagament tad-differenza jitħallas biss meta l-RP ikun aktar baxx mill-SP u jsir pagament b'lura meta l-RP tas-suq ikun ogħla mill-SP. Is-CfD se jinkludi numru ta' salvagwardji kontra l-kumpens eċċessiv.

(182) B'referenza għar-raba' kundizzjoni ta' Altmark, l-awtoritajiet tar-Renju Unit iqisu li dan il-kriterju huwa mfassal sabiex jassigura li l-kumpens mogħti għall-forniment ta' SIEĠ jikkorrispondi għal dik li tkun konsiderazzjoni normali tas-suq għal tali servizz. Allegatament, f'dan il-każ, in-nuqqas ta' parametru referenzjarju adegwat ma għandux iwassal biex ir-raba' kundizzjoni ta' Altmark ma tkunx tista' tiġi applikata. Il-Kummissjoni għandha, allegatament, tivvaluta l-eżistenza ta' vantaġġ b'referenza għall-objettiv u l-elementi verifikabbli li huma disponibbli f'dan il-każ. L-awtoritajiet tar-Renju Unit iħossu li x-xogħol ta' Identifikazzjoni u Verifika tal-Ispejjeż li twettaq minn konsulenti esterni sabiex ikun assigurat li l-estimi tal-ispejjeż ta' NNBG għall-forniment tas-SIEĠ huma raġonevoli, għandu jkun biżżejjed sabiex ir-raba' kundizzjoni ta' Altmark titqies li ġiet issodisfata.

(183) Rigward il-Garanzija ta' Kreditu, l-awtoritajiet tar-Renju Unit jemmnu li din ma tagħtix vantaġġ lil impriża billi din se tkun offruta b'termini kummerċjali skont il-prinċipju tal-investitur f'ekonomija tas-suq (“MEIP”). Il-Gvern tar-Renju Unit iħoss li l-Garanzija ta' Kreditu u t-termini tas-CfD għandhom skopijiet differenti. L-għan tas-CfD huwa li jipprovdi arranġament kuntrattwali fit-tul sabiex inaqqas l-inċertezza fil-prezzijiet tas-suq tal-operaturi soġġetti għall-prestazzjoni tal-assi sottostanti. Il-Garanzija ta' Kreditu, bħall-Garanziji ta' Kreditu kummerċjali minn assiguraturi finanzjarji, tiffaċilita aċċess aktar wiesa' għas-swieq kapitali tad-dejn għal żmien twil. L-ipprezzar u l-approvazzjoni tal-Garanzija ta' Kreditu jiddependu kritikament fuq ir-riskju fi ħdan il-proġett sottostanti sħiħ, inklużi t-termini tas-CfD. Madankollu, nil-kontra ma jkunx l-istess: il-preżenza ta' garanzija tirrialloka l-profil tar-riskju bejn l-investituri bid-dejn u l-garanti pjuttost milli tibdel il-profil tar-riskju tal-proġett. Il-Gvern tar-Renju Unit ma jqisx li l-kumpanija tal-proġett se tirċievi xi appoġġ addizzjonali mill-kombinazzjoni ta' CfD u Garanzija ta' Kreditu.

(184) Rigward il-ftehim mas-Segretarju tal-Istat dwar il-kumpens għal għeluq politiku, ir-Renju Unit isostni li s-CfDs kollha se jinkludu dispożizzjonijiet dwar kumpens għall-investituri fil-każ ta' “avveniment ta' għeluq li jikkwalifika”, pereżempju bidla fil-liġi li tagħlaq b'mod permanenti l-faċilità sħiħa (skont it-teknoloġija) jew rifjut mill-Gvern tar-Renju Unit biex jagħti l-kunsens għal kwalunkwe tħaddim mill-ġdid tal-faċilità wara perjodu speċifikat wara għeluq. Il-ftehim dirett bejn is-Segretarju tal-Istat u l-investituri ta' NNBG huwa ftehim addizzjonali u separat maħsub sabiex jiffunzjona bħala garanzija ta' kontinġenza għad-dispożizzjonijiet dwar avveniment ta' għeluq li jikkwalifika. Il-ftehim jassigura li jekk, wara għeluq politiku, il-Korp tal-Kontroparti kellu jonqos mill-ħlasijiet ta' kumpens lill-investituri ta' NNBG, is-Segretarju tal-Istat iħallas il-kumpens maqbul lill-investituri. Huwa ma jipprovdix għal pagamenti kumpensatorji addizzjonali lil NNBG jew lill-investituri tagħha.

(185) L-awtoritajiet tar-Renju Unit jargumentaw ukoll li l-ftehim kien neċessarju billi l-enerġija nukleari ġġorr riskji speċjali fir-rigward ta' għeluq politiku.

(186) L-awtoritajiet tar-Renju Unit isostnu li mhijiex l-intenzjoni tagħhom li kull Ftehim ta' CfD ikun akkumpanjat minn ftehim mas-Segretarju tal-Istat billi dan għandu jkun indirizzat fuq bażi ta' każ b'każ għal kull proġett. Madankollu, huma jallegaw li, huwa possibbli li r-razzjonal għal ftehim dirett jista' japplika għal proġetti oħra, inkluż għal teknoloġiji oħra –b'mod speċifiku fejn ikunu partikolarment kbar u kontroversjali; u/jew ikollhom arranġamenti simili relatati mad-dekummissjonar.

(187) Skont l-awtoritajiet tar-Renju Unit, il-ħlasijiet tal-kumpens huma effettivament maħsuba sabiex jerġgħu jpoġġu lill-investituri ta' NNBG fil-pożizzjoni inizjali tagħhom u ma għandhomx jitqiesu bħala għajnuna mill-Istat.

(188) L-awtoritajiet tar-Renju Unit isostnu wkoll li jekk il-miżura ma tinvolvix għajnuna mill-Istat, hija tkun kompatibbli mas-suq intern skont il-Qafas tas-SIEĠ.

(189) Allegatament, l-investiment f'kapaċità nukleari ta' ġenerazzjoni ġdida li għandha tiġi kkonsenjata u mħaddma fi żmien speċifikat u t-tħaddim tagħha fi ħdan il-qafas tal-Kuntratt ta' Investiment għal perjodu ta' pagament tad-differenza ta' 35 sena, jikkostitwixxi SIEĠ. Barra minn hekk, l-arranġamenti tas-CfD għandhom l-elementi neċessarji għal att ta' affidament u jistabbilixxu l-obbligi rilevanti ta' servizz pubbliku u l-livelli ta' kumpens.

(190) Allegatament, billi l-perjodu ta' affidament ta' 35 sena (li jirrappreżenta l-perjodu ta' pagament tad-differenza) huwa iqsar mill-perjodu sħiħ ta' deprezzament għal HPC, ta' 60 sena, id-durata tal-perjodu ta' affidament hija ġustifikata minħabba s-SIEĠ inkwistjoni.

(191) Dwar ir-rekwiżiti ta' akkwist pubbliku, il-Gvern tar-Renju Unit jargumenta li l-Kummissjoni għandha tassumi r-regolarità fil-proċess tal-għażla u n-negozjar sakemm l-investigazzjoni ma turix li l-proċess kien difettuż. Ir-Renju Unit iqis li r-regoli tal-akkwist pubbliku fid-Direttiva 2004/17/KE tal-Parlament Ewropew u tal-Kunsill (23) jew id-Direttiva 2004/18/KE tal-Parlament Ewropew u tal-Kunsill (24) dwar l-għoti ta' kuntratti għal xogħlijiet pubbliċi, provvisti u servizzi ma jkunux applikabbli għal din il-miżura, billi din ma tinvolvi l-ebda akkwist ta' provvisti, xogħlijiet jew servizzi għall-benefiċċju tal-Gvern tar-Renju Unit jew xi korp tal-Istat skont it-tifsira ta' dawn id-direttivi. Allegatament, għall-istess raġunijiet, il-Gvern tar-Renju Unit jikkunsidra li l-Artikolu 8 tad-Direttiva dwar l-Elettriku ma japplikax għall-Miżura Notifikata. Madankollu, l-awtoritajiet tar-Renju Unit isostnu li l-proċeduri segwiti sal-lum mill-Gvern tar-Renju Unit meta jkun qiegħed jidentifika investituri xierqa taħt il-programm tal-EMR kienu bbażati fuq qafas ċar, trasparenti u mhux diskriminatorju, ekwivalenti għal proċedura tal-offerti f'termini tat-trasparenza u n-nondiskriminazzjoni. Barra minn hekk, allegatament, il-kundizzjonijiet dettaljati ta' kuntratt bħal dak li jirrigwarda lil HPC iridu jiġu nnegozjati individwalment sabiex jirriflettu l-karatteristiċi tal-investiment speċifiku.

(192) Rigward id-diskriminazzjoni, allegatament, kieku l-Gvern tar-Renju Unit kellu jafda l-istess SIEĠ għal kapaċità nukleari ġdida ta' ġenerazzjoni tal-elettriku lil impriża oħra, huwa kien jassigura li tintuża l-istess metodoloġija għall-kalkolu tal-RP u l-SP. Madankollu, il-kundizzjonijiet eżatti ta' kull kuntratt ta' investiment jistgħu jvarjaw minħabba l-karatteristiċi uniċi tal-prodott. Madankollu, tali varjazzjonijiet possibbli jkunu motivati b'mod oġġettiv u ma jikkostitwux diskriminazzjoni.

(193) Dwar ir-rekwiżiti fir-rigward tal-kumpens, l-awtoritajiet tar-Renju Unit jallegaw li l-SP ġie kkalkulat fuq il-bażi tal-ispejjeż tal-kostruzzjoni u operatorji proġettati ta' NNBG, inkluż profitt raġonevoli mhux garantit, bl-ispejjeż ta' NNBG li ġew issostanzjati u verifikati b'mod indipendenti.

(194) L-awtoritajiet tar-Renju Unit iħossu li ma hemmx bżonn rekwiżiti addizzjonali fir-rigward tal-miżura billi din ma taqa' taħt l-ebda wieħed mill-każijiet ipprovduti mill-Qafas tas-SIEĠ u, allegatament, ma hemm l-ebda raġuni biex wieħed jikkonkludi li l-miżura se twassal għal distorsjonijiet serji tal-kompetizzjoni fis-suq intern, jew taffettwa l-kummerċ bejn l-Istati Membri sa tali punt. Allegatament, mhumiex qegħdin jiġu pprovduti servizzi simili f'kompetizzjoni mas-SIEĠ, u lanqas ma huma mistennija li jiġu pprovduti mis-settur privat fil-futur qrib. Allegatament, il-Kummissjoni f'deċiżjoni oħra rrikonoxxiet li l-appoġġ pubbliku favur is-settur tal-elettriku f'pajjiż ġeografikament iżolat (l-Irlanda), b'interkonnessjoni limitata ma' netwerks oħra tal-enerġija, għandu effett limitat fuq il-kummerċ u mhuwiex kuntrarju għall-interess tal-Komunità (25). L-istess allegatament japplika għas-settur tal-elettriku tar-Renju Unit.

(195) Kummenti addizzjonali fis-sottomissjoni tal-awtoritajiet tar-Renju Unit: (i) F'diversi partijiet tas-sottomissjoni tagħhom, l-awtoritajiet tar-Renju Unit jagħmluha ċara li l-għan tal-miżura huwa li tinċentiva u tisfrutta l-investimenti f'ġenerazzjoni b'emissjonijiet baxxi ta' karbonju, b'mod partikolari f'teknoloġija nukleari ġdida. (ii) Is-CfD ta' HPC ġie mfassal sabiex jippermetti li l-ostakoli għall-proġett jiġu indirizzati bl-aktar mod effiċjenti possibbli, billi kienet inkluża xi protezzjoni kontra ċerti riskji, b'mod partikolari rigward l-inċertezza dwar il-prezzijiet futuri tal-elettriku. (iii) Hemm bosta modi kif l-ispejjeż ta' NNBG jistgħu jkunu ogħla milli mistenni jew id-dħul tagħha jista' jkun aktar baxx milli mistenni (pereżempju jekk ma tiksibx il-livelli ppjanati ta' ġenerazzjoni jew jekk il-prezzijiet realizzati tagħha għall-bejgħ tal-elettriku jkunu aktar baxxi mill-RP tas-suq). (iv) NNBG se tkun libera li tbigħ l-elettriku tagħha fis-suq fuq bażi spot jew ta' kuntratt. Ma hemm l-ebda rekwiżit li NNBG tbigħ biss fis-suq spot.

4.2 KUMMENTI LI WASLU DWAR L-OBJETTIVI TA' INTERESS KOMUNI

(196) Ir-Renju Unit isostni li huwa jsegwi l-objettivi komuni tal-UE tad-dekarbonizzazzjoni, is-sigurtà tal-provvista u d-diversità tal-provvista bl-anqas prezz, u li huwa jiffaċċja, bħal Stati Membri oħra, sfida sabiex jilħaqhom.

(197) Ir-Renju Unit josserva li l-effiċjenza enerġetika, ir-rispons tad-domanda, l-interkonnessjoni u l-funzjonament imtejjeb tas-swieq tal-ibbilanċjar, huma importanti iżda ma jistgħux jilħqu dawk l-objettivi waħedhom, minkejja l-fatt li qegħdin jintużaw. Fl-istess ħin, ir-Renju Unit isostni li l-kompetenza sabiex tiġi determinata t-taħlita tal-enerġija hija f'idejn l-Istati Membri, u li huwa ddeċieda li l-enerġija nukleari għandha tkun parti mit-taħlita enerġetika tiegħu.

(198) L-enerġija nukleari tgħin sabiex tinkiseb id-dekarbonizzazzjoni billi hija teknoloġija b'emissjonijiet baxxi ta' karbonju, u l-valutazzjoni tar-Renju Unit turi li hija element fi ħdan it-triq l-aktar kost-effettiva għad-dekarbonizzazzjoni, flimkien mas-sorsi ta' enerġija rinnovabbli u mal-impjanti ta' ġenerazzjoni mgħammra b'CCS.

(199) Id-dipendenza fuq teknoloġiji oħra tkun biss riskjuża. B'mod partikolari, ir-Renju Unit jistma li fin-nuqqas ta' teknoloġija nukleari, huwa jkun jeħtieġ jew 14 GW ta' enerġija eolika fuq l-art, 11 GW ta' enerġija eolika fuq il-baħar jew 5 GW ta' impjanti CCGT. (26) minbarra l-kapaċità eżistenti jew attwalment ippjanata sabiex tintlaħaq id-domanda fl-istess żmien.

(200) Ir-Renju Unit jemmen ukoll li hija meħtieġa taħlita varjata għall-ġenerazzjoni sabiex ikun hemm sistema tal-elettriku affidabbli u bilanċjata.

(201) Fl-aħħar nett, ir-Renju Unit isostni li l-politika tiegħu dwar l-enerġija nukleari hija konsistenti mal-insegwiment ta' objettiv ta' interess komuni skont it-Trattat Euratom.

4.3 KUMMENTI LI WASLU DWAR IL-FALLIMENTI TAS-SUQ U L-ĦTIEĠA TA' INTERVENT TAL-ISTAT

(202) Ir-Renju Unit isostni li hemm kombinazzjoni ta' fallimenti tas-suq li qegħdin jaffettwaw il-ġenerazzjoni tal-elettriku, il-ġenerazzjoni b'emissjonijiet baxxi ta' karbonju b'mod aktar speċifiku, u l-ġenerazzjoni nukleari ġdida b'mod partikolari.

(203) B'mod partikolari, ir-Renju Unit jissottometti l-fallimenti tas-suq li ġejjin li huma karatteristiċi tas-swieq tal-elettriku b'mod ġenerali: (a) L-esternalità tal-karbonju residwu. Il-politiki preżenti (inkluża l-Iskema għall-Iskambju ta' Kwoti tal-Emissjonijiet (“ETS”) minħabba l-livell baxx tagħha tal-prezz għall-kwota tal-emissjonijiet) ma jipprovdux ċertezza fit-tul suffiċjenti jew sinjali b'saħħithom biżżejjed ta' prezzijiet sabiex jinternalizzaw b'mod sħiħ l-esternalità negattiva li tikkaratterizza l-produzzjoni tal-elettriku (jiġifieri l-produzzjoni simultanja ta' emissjonijiet ta' karbonju), u b'hekk jagħmluha diffiċli li jiġu faċilitati investimenti ġodda f'teknoloġija nukleari; (b) Esternalitajiet pożittivi li jwasslu għall-provvediment nieqes ta' sigurtà u diversità tal-provvista mis-suq Id-disponibbiltà tal-elettriku jkollha karatteristiċi pubbliċi tajbin, li jwasslu għal ipprezzar ħażin tal-iskarsezza u finalment “flus neqsin” — jiġifieri provvediment nieqes tal-ġenerazzjoni u s-sigurtà tal-provvista. Dan minħabba li d-deċiżjonijiet ta' investiment privat fil-ġenerazzjoni tal-elettriku ma jqisu la l-kostijiet soċjali tal-qtugħ potenzjali u lanqas l-impatt tad-disponibbiltà tal-ġenerazzjoni fuq in-netwerk u fuq utenti oħra tan-netwerk, għalhekk ir-riskji u l-benefiċċji ta' teknoloġiji individwali mhumiex allinjati mal-ottimu soċjali, bil-gass li huwa ħħeġġjat b'mod naturali u t-teknoloġiji l-oħra kollha li huma penalizzati, li fl-aħħar mill-aħħar dan iwassal għal diversità aktar baxxa tal-provvista; (c) Inċentivi mhux suffiċjenti sabiex jinkisbu l-benefiċċji, f'termini ta' tagħlim, tal-iskjerament ta' teknoloġiji ġodda u immaturi. Dan iwassal għal provvediment anqas ta' investiment f'FOAK u teknoloġiji ġodda; u (d) Fallimenti tas-suq finanzjarju li jillimitaw il-fondi disponibbli għal proġetti fl-infrastruttura tal-enerġija. Ma jkun hemm l-ebda finanzjament ta' proġetti disponibbli għall-ġenerazzjoni tal-enerġija nukleari, billi s-swieq tat-trasferiment tar-riskju jkunu inkompleti u ma jkunx hemm strumenti għall-iħħeġġjar kontra dawn ir-riskji. Il-kuntratti fit-tul għall-provvista tal-elettriku jkunu għal firxa ta' żmien iqsar meta mqabbel mal-livelli ta' investiment, filwaqt li l-volatilità tal-prezzijiet tkun kbira ħafna u l-previżjonijiet fit-tul tal-prezzijiet ikunu soġġetti għal grad għoli ta' inċertezza.

(204) Ir-Renju Unit jissottometti wkoll li ċerti fallimenti tas-suq addizzjonali jeżistu b'mod partikolari għall-enerġija nukleari u jiggravaw l-ostakoli għall-investiment f'din it-teknoloġija: (e) L-esponiment għar-riskju politiku; u (f) L-esponiment mhux iħħeġġjat għar-riskju tal-prezzijiet tal-elettriku, li jkun verżjoni iżjed akuta tal-falliment tas-suq aktar wiesa' sottolinjat fil-punt d aktar 'il fuq minħabba l-livelli estremament għoljin tal-investiment meħtieġ fil-ġenerazzjoni tal-enerġija nukleari.

(205) Ir-Renju Unit josserva li dawn il-fallimenti tas-suq mhumiex purament teoretiċi, kif inhuwa ppruvat mill-fatt li ma seħħ l-ebda investiment f'impjanti tal-enerġija nukleari ġodda fir-Renju Unit mil-liberalizzazzjoni tas-suq lil hawn.

(206) Ir-Renju Unit isostni li l-ħidma ta' mmudellar imsemmija fid-Deċiżjoni ta' Ftuħ, u b'mod partikolari l-previżjonijiet ta' Redpoint u tad-Dipartiment għall-Enerġija u t-Tibdil fil-Klima (DECC) tar-Renju Unit, li indikat li teknoloġija nukleari ġdida se ssir online sal-2027 jew sal-2030, mhijiex affidabbli.

(207) Ir-Renju Unit aġġorna l-immudellar tiegħu b'dejta aktar riċenti, li tindika li teknoloġija nukleari ġdida se tiġi ppreżentata fuq bażi kummerċjali mhux qabel l-2032, u possibbilment mhux qabel l-2050. Ir-Renju Unit jenfasizza li l-ħidma ta' mmudellar bilfors tissimplifika r-realtà u ma tistax tikkunsidra r-riskji u l-inċertezzi kollha li jiffaċċjaw l-investituri fid-dinja reali.

(208) Ir-Renju Unit jikkonkludi li l-ibbażar fuq il-forzi tas-suq waħedhom ikun jimplika r-riskju ta' posponiment tal-kontribut tat-teknoloġija nukleari ġdida sabiex jintlaħqu l-objettivi tar-Renju Unit għal diversi snin u bi spiża potenzjalment ogħla. Anki posponimenti qosra ta' tlieta sa erba' snin jimponu telf fil-benesseri li r-Renju Unit jistma li jlaħħaq sa GBP 30 biljun.

(209) Fl-aħħar nett, ir-Renju Unit jikkontesta li proġetti oħra fi swieq simili jiġu stabbiliti mingħajr xi livell ta' intervent jew appoġġ mill-Istat.

4.4 KUMMENTI LI WASLU DWAR L-ADEGWATEZZA U L-EFFETT TA' INĊENTIV TAL-MIŻURI

(210) Fit-tweġiba tiegħu għad-Deċiżjoni ta' Ftuħ, ir-Renju Unit isostni l-fehma tiegħu li s-CfD huwa l-iżjed strument adattat sabiex jitressaq 'il quddiem investiment f'ġenerazzjoni ġdida b'emissjonijiet baxxi ta' karbonju, u b'mod partikolari f'teknoloġija nukleari ġdida.

(211) Is-CfD ineħħi l-inabilità li jiġi kondiviż b'mod effiċjenti, jew trasferit, ir-riskju ta' volatilità tal-prezzijiet minħabba swieq inkompleti għat-trasferiment tar-riskju u n-nuqqas ta' strumenti ta' ħħeġġjar adegwati bbażati fuq is-suq. Is-CfDs jimmitigaw kontra r-riskju ta' volatilità tal-prezzijiet bl-ingrossa mhux iħħeġġjati billi jnaqqsu l-inċertezza dwar il-prezz tal-bejgħ tal-elettriku ġġenerat li se tirċievi NNBG. B'dan il-mod, is-CfD jipprovdi l-kunfidenza li se jiġi realizzat livell ta' redditu aċċettabbli wara l-investiment.

(212) Ir-Renju Unit josserva li s-CfD jindirizza l-fallimenti sottolinjati tas-suq bi prezz aktar baxx għall-konsumaturi meta mqabbel ma' mekkaniżmi alternattivi bħal primjum feed-in standard, billi jistabbilixxi limitu massimu fuq il-livelli tal-prezzijiet u b'hekk inaqqas l-appoġġ mill-istat meta l-prezzijiet bl-ingrossa jkunu ogħla mill-SP. Filwaqt li reġim bi primjum ta' feed-in fiss iħallas l-istess ammont għal kull unità ta' elettriku irrispettivament mil-livell tal-prezz bl-ingrossa, is-CfDs jimmitigaw ir-riskju ta' kumpens eċċessiv f'xenarji ta' prezzijiet bl-ingrossa għoljin.

(213) Ir-Renju Unit jenfasizza wkoll li s-CfD huwa strument ibbażat fuq is-suq, billi jeħtieġ li l-benefiċjarju jbigħ fis-suq bil-prezzijiet bl-ingrossa prevalenti. Għalhekk huwa jżomm inċentivi kummerċjali fuq NNBG biex din tbigħ l-elettriku tagħha b'mod konsistenti mal-funzjonament standard tas-suq. B'mod partikolari, li kieku NNBG kellha tiddevja mill-RP, pereżempju billi tbigħ l-elettriku bi prezz aktar baxx mill-RP, hija kienet tnaqqas id-dħul tagħha billi l-pagament tad-differenza se jiġi kkalkulat abbażi tal-RP. Il-benefiċjarji xorta jkunu soġġetti għal xi grad ta' pressjoni kompetittiva minn parteċipanti oħra fis-suq.

(214) Il-Gvern tar-Renju Unit huwa wkoll tal-fehma li l-kombinazzjoni tas-CfD u l-Garanzija ta' Kreditu hija l-istrument ix-xieraq.

(215) Fil-fehma tar-Renju Unit, Garanzija ta' Kreditu waħedha ma tnaqqasx l-inċertezza tal-investituri dwar il-prezzijiet bl-ingrossa fil-ġejjieni, li r-Renju Unit iqis li twassal għall-ħtieġa ta' livelli ogħla ta' appoġġ, u b'hekk kostijiet ogħla għall-konsumaturi. Il-Garanzija ta' Kreditu jkollha l-għan li tindirizza d-diffikultajiet sabiex jinġabar id-dejn fis-swieq kapitali fil-livelli sostanzjali meħtieġa minn investiment f'teknoloġija nukleari ġdida.

(216) Il-Garanzija ta' Kreditu ma toffrix protezzjoni addizzjonali lit-titolari ta' ekwità mir-riskji tal-proġett meta mqabbel ma' dak li x'aktarx joffri s-suq, u b'hekk ma tindirizzax il-ħtieġa li jinstabu investituri azzjonarji. L-investituri ma jkunux lesti li jimpenjaw somom kbar ħafna ta' flus, kemm bħala ekwità kif ukoll bħala ekwità kontinġenti, mingħajr iċ-ċertezza ta' dħul ipprovdut minn CfD.

(217) Fl-aħħar nett, ir-Renju Unit osserva li l-proġett ta' HPC kien l-uniku proġett nukleari fir-Renju Unit fi stadju xieraq għad-diskussjonijiet, u għalhekk ma kienx ikun prattiku li jiġi stabbilit proċess kompetittiv ġenwin.

4.5 KUMMENTI LI WASLU DWAR IL-PROPORZJONALITÀ TAL-MIŻURI

(218) Fit-tweġiba tiegħu, ir-Renju Unit sostna l-fehma tiegħu li l-SP kien stabbilit fil-livell minimu possibbli sabiex jinċentiva l-investiment imfittex, u fuq il-bażi ta' proċess rigoruż ta' identifikazzjoni u verifika tal-ispejjeż, valutazzjoni tal-livell ta' redditi li jkun raġonevoli li l-investituri jfittxu fir-rigward tal-proġett ta' HPC, u sett diffiċli ta' negozjati ma' EDF.

(219) Ir-Renju Unit sostna li, bis-CfD, l-investituri f'HPC iżommu riskji sostanzjali, b'mod partikolari riskji relatati mal-ispiża tal-kostruzzjoni iżda wkoll xi riskji operatorji u riskju ta' volum fuq id-disponibbiltà. L-investituri jerfgħu r-riskju ta' spejjeż akbar milli ppjanati u dewmien fil-kostruzzjoni, billi r-remunerazzjoni tas-CfD tibda biss meta jinbiegħ l-elettriku, jiġifieri meta l-impjant ikun operattiv. Jekk NNBG ma tibnix l-impjant sal-perjodi ta' kummissjonar fil-mira stabbiliti minn qabel, hija tkun fir-riskju wkoll li titqassar id-durata tas-CfD, li hija kkalkulata minn dik id-data. Jekk il-kostruzzjoni ma titlestiex sal-aħħar data permessa għat-tlestija, ir-Renju Unit ikollu d-dritt li jtemm is-CfD b'mod unilaterali.

(220) Barra minn hekk, il-Garanzija ta' Kreditu xorta tkun tesiġi li l-investituri jikkontribwixxu ekwità sinifikanti għall-proġett u li jkopru l-ispejjeż eċċessivi, bl-ekwità titħalla mhux protetta mill-garanzija fir-rigward ta' dawn ir-riskji.

(221) Il-livell tal-SP ikun ġie kkalkulat b'referenza għall-ispejjeż mistennija ta' NNBG għall-proġett, bi spazju għal profitt raġonevoli. Madankollu, ir-Renju Unit isostni li l-ispejjeż jistgħu jkunu ogħla jew id-dħul jista' jkun aktar baxx milli mistenni, li jesponi lil NNBG għar-riskji tal-profitt.

(222) Ir-Renju Unit josserva li s-CfD jipproteġi kontra l-kumpens eċċessiv, minħabba li meta l-prezzijiet tas-suq bl-ingrossa jkunu ogħla mill-SP, il-ġeneraturi se jagħmlu pagament lill-fornituri. Huwa jirreferi wkoll għal aktar salvagwardji kontra l-kumpens eċċessiv, fil-forma tal-kondiviżjoni tal-profitt mill-kostruzzjoni u l-ekwità, li jassiguraw li kwalunkwe aspett pożittiv għal NNBG jiġi kondiviż mal-fornituri u finalment mal-konsumaturi, filwaqt li fl-istess ħin iħallu biżżejjed inċentivi għal NNBG biex tfittex li tirrealizza dawn l-aspetti pożittivi. Madankollu, kwalunkwe aspett negattiv jinġarr biss minn NNBG.

(223) Ir-Renju Unit isostni li aġġustamenti futuri fl-SP, bħal dawk wara QCIL jew ir-reviżjoni tal-ispejjeż operatorji, japplikaw biss f'ċirkustanzi limitati u predeterminati u jirrigwardaw spejjeż magħżula. Ir-reviżjoni tal-ispejjeż operatorji tiffunzjona wkoll bħala limitu fuq il-kumpens eċċessiv, billi l-SP jiġi aġġustat 'l isfel jekk dawn l-ispejjeż jirriżultaw li kienu aktar baxxi milli stmat.

(224) Ir-Renju Unit jerġa' jsostni l-fehma tiegħu li l-garanzija se tiġi pprovduta b'termini kummerċjali, u għalhekk ma tinvolvix għajnuna mill-Istat.

4.6 KUMMENTI LI WASLU DWAR IL-POTENZJAL GĦAL DISTORSJONIJIET TAL-KOMPETIZZJONI U L-KUMMERĊ BEJN L-ISTATI MEMBRI

(225) Ir-Renju Unit sostna li s-CfD ma għandu l-ebda effett sinifikanti fuq il-kompetizzjoni u l-kummerċ bejn l-Istati Membri, u pprovda rapporti minn KPMG, Oxera u Pöyry b'appoġġ għall-affermazzjoni tiegħu.

(226) L-istrument tas-CfD jimminimizza kwalunkwe distorsjoni tal-kompetizzjoni bejn il-ġeneraturi billi jippreserva l-esponiment ta' NNBG għall-forzi tas-suq u l-inċentivi biex hija tikkompeti fis-suq tal-operaturi tal-elettriku. NNBG ma tkunx garantita li tikseb l-RP u tkun trid tbigħ il-produzzjoni tagħha billi tikkompeti għall-aħjar prezz possibbli, waqt li tiffaċċja l-istess inċentivi bħal parteċipanti oħra fis-suq.

(227) Ir-Renju Unit sostna li s-CfD ma jwassal għall-ebda distorsjoni sinifikanti tal-kompetizzjoni, billi NNBG jew EDF mhumiex probabbli li jkollhom l-inċentiv jew l-abilità li jinvolvu ruħhom fi strateġija sabiex jinfluwenzaw l-RP li bih jiġu kkalkulati l-pagamenti tad-differenza. Kieku NNBG kellha tipprova tnaqqas strateġikament l-RP, hija kienet tiddevja mill-istrateġija tagħha ta' minimizzazzjoni tar-riskju, jiġifieri li tfittex li tirrealizza l-RP. Ir-Renju Unit jiddubita wkoll jekk ikunx hemm benefiċċji għal NNBG fis-suq upstream, jew għal NNBG jew EDF fis-swieq tal-konsumaturi downstream, bl-involviment f'tali strateġija. Ir-Renju Unit semma li r-regolaturi taħt ir-reġimi regolatorji tar-Renju Unit u tal-UE, ma jħallux ukoll lil NNBG taġixxi b'mod strateġiku u tinfluwenza l-RP.

(228) Is-CfD ma jnaqqasx ukoll il-benesseri tal-konsumaturi jew iwassal għal prezzijiet bl-imnut ogħla, u fil-fatt jagħmilha anqas probabbli li fornitur jista' jgħaddi biss iż-żidiet fl-ispejjeż billi jistabbilizza l-prezzijiet bl-ingrossa.

(229) Ir-Renju Unit sostna li jibqa' impenjat favur l-interkonnessjoni, u li s-CfD ma jkollu l-ebda impatt sinifikanti fuq il-flussi tal-interkonnetturi u l-inċentivi għall-investiment fl-interkonnetturi, billi dawn ikunu xprunati mid-differenzjali tal-prezzijiet bejn ir-Renju Unit u swieq oħra.

(230) L-analiżi ta' Pöyry tindika li HPC se jkollha impatt limitat fuq id-differenzjali tal-prezzijiet bejn ir-Renju Unit u dawk is-swieq ġirien li bħalissa huma mqabbdin mar-Renju Unit permezz tal-interkonnetturi, u għalhekk il-proġett ma jfixkilx il-kummerċ bejn l-Istati Membri.

(231) Ir-Renju Unit qies ukoll li t-tnaqqis żgħir fil-prezzijiet bl-imnut li jista' jiġi kkawżat bl-użu ta' HPC ma jbiddilx b'mod sostantiv l-inċentivi għall-effiċjenza enerġetika, u li l-iffrankar potenzjali fl-enerġija offrut mill-alternattivi għal teknoloġiji nukleari ġodda, bħar-rispons tad-domanda jew l-effiċjenza enerġetika, ma jkunx kbir biżżejjed sabiex jitqies bħala opzjoni realistika.

5. KUMMENTI LI WASLU MINGĦAND EDF

(232) EDF, b'mod konġunt ma' EDF S.A. u NNBG, issottomettiet it-tweġiba tagħha fis-7 ta' April 2014. Fit-tweġiba tagħha, EDF tipprovdi evidenza u analiżi addizzjonali sostanzjali b'appoġġ għall-argument tagħha li l-ebda wieħed mid-dubji mqajma mill-Kummissjoni fid-Deċiżjoni ta' Ftuħ tagħha ma kien bla bażi.

(233) L-argumenti prinċipali pprovduti minn EDF se jiġu deskritti fil-qosor hawn taħt, għal darba oħra miġburin flimkien skont il-prinċipji ta' valutazzjoni tal-għajnuna mill-Istat.

(234) EDF issostni li s-CfD jissodisfa l-kriterji ta' Altmark u għalhekk il-miżura ma tikkostitwix għajnuna mill-Istat skont l-Artikolu 107(1) TFUE.

(235) Rigward l-ewwel kriterju ta' Altmark, huma jargumentaw li s-SIEĠ ta' HPC ma jinkludix il-forniment ta' karga bażika ta' elettriku minn NNBG. Pjuttost, is-SIEĠ jikkonsisti fl-investiment f'impjant nukleari ta' ġenerazzjoni ġdida li għandu jiġi kkonsenjat fi żmien speċifiku. Għalhekk, it-tħassib espress mill-Kummissjoni dwar jekk il-forniment ta' karga bażika ta' elettriku jistax jitqies bħala SIEĠ, mhuwiex rilevanti.

(236) HPC allegatament hija neċessarja sabiex jiġu indirizzati l-objettivi tad-dekarbonizzazzjoni, is-sigurtà/diversità tal-provvista u l-affordabilità tal-enerġija.

(237) Rigward l-aħħar tliet kriterji ta' Altmark, NNBG allegatament ma hija se tikseb l-ebda vantaġġ mill-miżura. Il-parametri għall-kalkolu tal-kumpens se jiġu stabbiliti fis-CfD. Il-kumpens eċċessiv jiġi evitat permezz ta' diversi metodi u, b'mod partikolari, permezz ta' proċess formali ta' identifikazzjoni u verifika tal-ispejjeż li twettaq qabel ma ġie stabbilit l-SP. Barra minn hekk, allegatament, l-analiżi dettaljata tal-parametri finanzjarji tas-CfD ta' HPC, li twettqet mill-Gvern tar-Renju Unit, għandha tindirizza kwalunkwe tħassib li l-livell ta' kumpens huwa bbażat fuq analiżi tal-ispejjeż li impriża tipika, immexxija tajjeb u pprovduta adegwatament bil-mezzi neċessarji, kienet tagħmel.

(238) Rigward il-Garanzija ta' Kreditu, EDF issostni li din ma tinvolvix għajnuna mill-Istat billi tissodisfa l-MEIP.

(239) Dwar il-ftehim mas-Segretarju tal-Istat rigward ir-riskju ta' għeluq politiku, EDF issostni li d-dispożizzjonijiet li jittrattaw ir-riskju ta' għeluq politiku ma jikkostitwux għajnuna.

(240) Skont EDF, il-prinċipji ġenerali li fuqhom hija bbażata l-liġi tar-Renju Unit u tal-UE, jagħtu d-dritt għal kumpens meta jkun hemm ċaħda tad-dritt għall-proprjetà. Dawn il-prinċipji ġenerali japplikaw għall-operaturi kollha tas-suq, għalkemm ċerti modi sabiex isiru t-talbiet għall-kumpens huma disponibbli biss għal operaturi tas-suq minn Stati Membri tal-UE jew minn Stati li huma membri tat-Trattat dwar il-Karta tal-Enerġija. Id-dispożizzjonijiet rilevanti tas-CfD allegatament jagħtu ċertezza kuntrattwali lit-tħaddim tal-prinċipji ġenerali. Fuq din il-bażi, EDF tikkonkludi li l-ftehim ma jistax jikkwalifika bħala għajnuna mill-Istat.

5.1 KUMMENTI LI WASLU DWAR L-OBJETTIVI TA' INTERESS KOMUNI

(241) EDF sostniet li r-Renju Unit se jkollu bżonn li madwar 60 GW ta' kapaċità ġdida ta' ġenerazzjoni jidħlu fis-sistema bejn l-2021 u l-2030 sabiex jiġi indirizzat id-distakk fl-enerġija li jirriżulta mill-għeluq ta' impjanti eżistenti li jaħdmu bil-fjuwils fossili u bl-enerġija nukleari. Skont EDF, dan id-distakk ma jistax jiġi indirizzat biss b'ż